text:
INKURU IVUGA IBYABAYE MU MIBEREHO
Twabonye imigisha ‘mu bihe byiza no mu bihe bigoye’
NAVUTSE muri Werurwe 1930, mvukira mu muryango w’Abahamya ba Yehova b’indahemuka. Twabaga mu mudugudu wa Namkumba, hafi y’umugi wa Lilongwe, mu gihugu cya Malawi. Mu mwaka wa 1942, niyeguriye Imana maze mbatirizwa muri rumwe mu nzuzi nziza z’iwacu. Mu gihe cy’imyaka isaga 70 yakurikiyeho, nihatiye gukora ibyo intumwa Pawulo yashishikarije Timoteyo gukora, igihe yamubwiraga ati “ubwirize ijambo, ubikore uzirikana ko ibintu byihutirwa, haba mu gihe cyiza no mu gihe kigoye.”
Igihe Nathan H. Knorr na Milton G. Henschel basuraga Malawi bwa mbere mu ntangiriro z’umwaka wa 1948, batumye ndushaho kwifuza gukorera Yehova umurimo w’igihe cyose. Ndacyibuka amagambo ateye inkunga yavuzwe n’izo ntumwa zari ziturutse ku cyicaro gikuru cy’Abahamya ba Yehova kiri i Brooklyn, muri leta ya New York. Twese uko twari abantu bagera ku 6.000, twari duhagaze ahantu hari icyondo duteze amatwi disikuru yari iteye inkunga y’umuvandimwe Knorr, yavugaga ibirebana n’umutegetsi uhoraho w’amahanga yose (Le gouverneur permanent de toutes les nations).
Igihe nahuraga na mushiki wacu mwiza cyane witwa Lidasi, wari wararerewe mu muryango w’Abahamya ba Yehova kimwe nanjye, namenye ko na we yari afite intego yo gukora umurimo w’igihe cyose. Twashyingiranywe mu mwaka wa 1950, kandi mu mwaka wa 1953 twari tumaze kugira abana babiri. Nubwo twari dufite inshingano nyinshi z’umuryango, twafashe umwanzuro w’uko naba umupayiniya w’igihe cyose. Imyaka ibiri nyuma yaho, nabaye umupayiniya wa bwite.
Nyuma yaho gato, nahawe inshingano yo kuba umugenzuzi usura amatorero. Kubera ko Lidasi yanshyigikiraga, nashoboye guha umuryango wanjye ibyo wakeneraga mu buryo bw’umubiri no mu buryo bw’umwuka, ari na ko nsohoza iyo nshingano. * Ariko twifuzaga cyane ko twembi twakora umurimo w’igihe cyose. Kubera ko twashyize ibintu kuri gahunda n’abana bacu bakadushyigikira, Lidasi yashoboye gutangira umurimo w’igihe cyose mu mwaka wa 1960.
Twishimiye ibyo bihe byiza twamaze dukorera abavandimwe na bashiki bacu bo mu matorero atandukanye. Umurimo twakoraga watumaga tunyura mu mabanga y’imisozi myiza ya Mulanje iri mu majyepfo, tukagera ku myaro ituje y’ikiyaga cya Malawi, gikora ku duce hafi ya twose two mu burasirazuba bw’icyo gihugu. Twiboneye ukuntu ababwiriza n’amatorero byo mu turere twasuraga byagiye byiyongera.
Mu mwaka wa 1962, twagize Ikoraniro ry’Intara ryavugaga ibirebana n’ababwiriza b’intwari (Les ministres courageux). Mu mwaka wakurikiyeho, umuvandimwe Henschel yongeye gusura Malawi maze haba ikoraniro ryihariye ryabereye hanze y’umugi wa Blantyre, hakaba harateranye abantu bagera ku 10.000. Iyo nshubije amaso inyuma, mbona ko izo gahunda zihariye ari zo twese twari dukeneye muri Malawi kugira ngo twitegure ibihe bigoye twari tugiye guhura na byo.
IBIHE BIGOYE BITANGIRA
Mu mwaka wa 1964, Abahamya bahuye n’ibitotezo bikomeye bazira ko bangaga kwivanga mu bikorwa bya politiki. Amazu y’Ubwami asaga 100 n’amazu asaga 1.000 y’Abahamya yarashenywe muri icyo gihe cy’ibitotezo. Icyakora, twashoboye gukomeza gukora umurimo wo gusura amatorero kugeza igihe leta ya Malawi yahagarikaga umurimo w’Abahamya mu mwaka wa 1967. Amazu y’ibiro by’ishami by’i Blantyre yarafashwe, abamisiyonari barirukanwa, kandi jye na Lidasi n’abandi Bahamya benshi bo muri Malawi turafungwa. Tumaze gufungurwa, twakomeje gukora rwihishwa umurimo wo gusura amatorero.
Umunsi umwe ubwo hari mu Kwakira 1972, abasore bagera ku ijana bo mu mutwe wo mu ishyaka ryo muri Malawi (Ligue des jeunes du Malawi) baje berekeza iwacu. Ariko umwe muri bo yarirutse arabasiga, maze ambwira ko nagombaga kwihisha kuko bashakaga kunyica. Nabwiye umugore wanjye n’abana kujya kwihisha mu rutoki rwari hafi aho. Hanyuma narirutse, nurira igiti kinini cy’umwembe. Bashenye inzu yacu, bangiza n’ibindi bikoresho ndi muri icyo giti mbareba.
Igihe ibitotezo byiyongeraga muri Malawi, Abahamya babarirwa mu bihumbi barahunze bava muri icyo gihugu. Umuryango wacu wagumye mu nkambi yari mu burengerazuba bwa Mozambike, kugeza muri Kamena 1974. Icyo gihe, jye na Lidasi twasabwe kuba abapayiniya ba bwite mu mugi muto wa Dómue, muri Mozambike, hafi y’umupaka wa Malawi. Twakomeje gukora uwo murimo kugeza mu mwaka wa 1975, ubwo Mozambike yabonaga ubwigenge ikareka gutegekwa na Porutugali. Hanyuma, twe n’abandi Bahamya twahatiwe gusubira muri Malawi, tujya kubana n’abadutotezaga twari twarasizeyo.
Tumaze gusubira muri Malawi, nasabwe gusura amatorero yo mu murwa mukuru, ari wo Lilongwe. Nubwo hari ibitotezo n’ibindi bibazo, amatorero yo mu turere nasuraga yariyongereye.
YEHOVA YARADUFASHIJE
Igihe kimwe twageze mu mudugudu umwe maze dusanga habereye inama y’ishyaka rya politiki. Bamwe mu bayoboke b’iryo shyaka bamenye ko turi Abahamya ba Yehova, maze badutegeka kwicarana n’abayoboke b’iryo shyaka b’insoresore (bitwaga Jeunes pionniers du Malawi). Twasenze Yehova dushyizeho umwete kugira ngo adufashe kandi atuyobore muri icyo gihe cyari gikomeye. Igihe iyo nama yarangiraga, batangiye kudukubita. Hari umugore wari ugeze mu za bukuru waje yiruka, maze aravuga ati “ndabinginze nimubareke! Uyu mugabo ni umwana wa musaza wanjye. Nimumureke yikomereze urugendo.” Uwari uyoboye iyo nama yaravuze ati “nimubareke bagende.” Ntitwamenye impamvu uwo mugore yavuze atyo, kuko atari mwene wacu. Tubona ko Yehova agomba kuba yari yumvise amasengesho yacu.
Mu mwaka wa 1981, twongeye guhura na bamwe mu bayoboke b’ishyaka ryo muri Malawi b’insoresore. Bafashe amagare yacu, imitwaro twari dufite, amakarito y’ibitabo n’amadosiye y’akarere nasuraga. Twarabacitse duhungira mu rugo rw’umusaza w’itorero. Twongeye gusenga Yehova tumubwira iby’icyo kibazo. Twari duhangayikishijwe n’amakuru yose yari muri ayo madosiye bari batwatse. Igihe izo nsoresore zarebaga muri ayo madosiye, zabonyemo amabaruwa abavandimwe bo hirya no hino muri Malawi bagiye banyandikira. Zagize ubwoba, zitekereza ko ndi umutegetsi. Bityo, zahise zifata ibintu byose zari zatwatse zibishyira abasaza bo muri ako gace.
Ikindi gihe twambutse umugezi turi mu bwato. Kubera ko nyir’ubwo bwato yari umutegetsi wo muri ako karere, yiyemeje kureba niba abagenzi bose bari bafite amakarita y’ishyaka. Igihe yari agiye kutugeraho, yabonye umujura abategetsi bashakishaga. Byahise biteza umuvurungano, ibyo kureba niba abantu bafite amakarita bihagararira aho. Icyo gihe nabwo twabonye ko Yehova ari we udufashije.
MFATWA KANDI NGAFUNGWA
Muri Gashyantare 1984, nari mu nzira ngiye mu mugi wa Lilongwe nshyiriye raporo umuntu wari kuyijyana ku biro by’ishami bya Zambiya. Umupolisi yarampagaritse atangira gusaka igikapu cyanjye. Yabonyemo ibitabo by’imfashanyigisho za Bibiliya, maze anjyana ku biro by’abapolisi, batangira kunkubita. Yafashe imigozi aramboha, hanyuma anshyira mu cyumba cyarimo imfungwa zari zafatanywe ibyibano.
Ku munsi wakurikiyeho, umukuru w’abapolisi yanjyanye mu kindi cyumba, maze akora inyandiko igira iti “jyewe Trophim R. Nsomba, ndetse kuba Umuhamya wa Yehova kugira ngo ndekurwe.” Naramushubije nti “siniteguye gufungwa gusa, ahubwo niteguye no gupfa. Ndacyari Umuhamya wa Yehova.” Nanze gushyira umukono kuri iyo nyandiko. Ibyo byarakaje umukuru w’abapolisi, akubita cyane igipfunsi ku meza ku buryo umupolisi wari mu kindi cyumba yabyumvise akaza yiruka aje kureba ibibaye. Uwo mukuru w’abapolisi yaramubwiye ati “uyu mugabo yanze gusinyira ko aretse kuba Umuhamya. Noneho nasinyire ko ari Umuhamya wa Yehova, tumwohereze gufungirwa mu mugi wa Lilongwe.” Muri icyo gihe cyose, umugore wanjye nkunda yibazaga uko byari byangendekeye. Iminsi ine nyuma yaho, hari abavandimwe bamubwiye uko byari byarangendekeye.
Ngeze ku biro by’abapolisi by’i Lilongwe, nafashwe neza. Umukuru w’abapolisi yarambwiye ati “dore isahani y’umuceri kubera ko wafunzwe uzira Ijambo ry’Imana. Abandi bantu bari hano ni abajura.” Hanyuma yanyohereje muri gereza ya Kachere, aho namaze amezi atanu.
Umuyobozi w’iyo gereza yishimiye ko nari mpaje; yashakaga ko mba “umupasiteri” muri iyo gereza. Yakuyeho uwari usanzwe ari umupasiteri, aramubwira ati “sinshaka ko wongera kwigisha Ijambo ry’Imana hano, kuko wafunzwe uzira kwiba mu rusengero rwanyu!” Ku bw’ibyo, nahawe inshingano yo kujya nigisha Bibiliya imfungwa, mu materaniro zagiraga buri cyumweru.
Nyuma yaho, ibintu byabaye bibi kurushaho. Abayobozi ba gereza bampase ibibazo bashaka kumenya umubare w’Abahamya bo muri Malawi. Igihe babonaga ko ntabahaye igisubizo kibanyuze, barankubise kugeza ntaye ubwenge nitura hasi. Ikindi gihe, bifuje kumenya aho icyicaro cyacu gikuru kiri. Narababwiye nti “ikibazo mumbajije kiroroshye, kandi ndi bubasubize.” Abo bapolisi barishimye maze bafungura icyuma cyabo gifata amajwi. Nababwiye ko icyicaro gikuru cy’Abahamya ba Yehova kivugwa muri Bibiliya. Baratangaye barambaza bati “hehe muri Bibiliya?”
Narabashubije nti “muri Yesaya 43:
TWABONYE IMIGISHA NO MU BIHE BIGOYE
Muri Nyakanga 1984, nasanze Abahamya 81 muri gereza ya Dzaleka. Iyo gereza yarimo imfungwa nyinshi cyane ku buryo abantu 300 baryamaga hasi babyigana. Amaherezo, Abahamya ba Yehova twese twaje kujya dukora amatsinda mato, buri munsi tugasuzuma umurongo w’Ibyanditswe wabaga watanzwe na bamwe muri twe. Ibyo byaduteraga inkunga cyane.
Hanyuma, umukuru wa gereza yaje kudutandukanya n’izindi mfungwa. Umwe mu bari bashinzwe kurinda imfungwa yatubwiye mu ibanga ati “leta ntibanga. Hari impamvu ebyiri zatumye tubafunga: leta itinya ko abayoboke b’ishyaka b’insoresore babica, kandi kubera ko muvuga ko hari intambara igiye kuza, itinya ko abasirikare bayo bazayitikiriramo.”
Mu Kwakira 1984, twese twitabye urukiko. Buri wese yakatiwe igifungo cy’imyaka ibiri. Twongeye gufungirwa hamwe n’abantu batari Abahamya. Ariko umuyobozi wa gereza yabwiye abantu bose ati “Abahamya ba Yehova ntibanywa itabi. Ku bw’ibyo, mwebwe abashinzwe kurinda imfungwa, ntimuzabateshe umutwe mubasaba isegereti, kandi ntimuzabatume igishirira cyo kuyikongeza. Ni abantu b’Imana. Abahamya ba Yehova bose bagomba guhabwa ibyokurya kabiri ku munsi, kubera ko badafunzwe bazira ko bakoze ibyaha ahubwo bafungiwe imyizerere yabo ishingiye kuri Bibiliya.”
Kuba twari dufite imyifatire myiza byatugiriye akamaro no mu bundi buryo. Iyo habaga hari umwijima cyangwa haguye imvura, imfungwa ntizabaga zemerewe gusohoka. Ariko twe twemererwaga gusohoka igihe cyose twabaga tubyifuza. Bari bazi ko tutashoboraga gutoroka. Koko rero, hari igihe umwe mu bari bashinzwe kurinda imfungwa yarwaye mu gihe yari aturinze turi gukora mu mirima, maze turamuterura tumujyana kuri gereza kugira ngo avurwe. Abayobozi ba gereza bari bazi ko turi abantu biringirwa. Ku bw’ibyo, kuba twarakomeje kugira imyifatire myiza byatumye izina rya Yehova risingizwa n’abari bashinzwe kuturinda.
TWONGERA KUGIRA IBIHE BYIZA
Ku itariki ya 11 Gicurasi 1985, narafunguwe mva muri gereza ya Dzaleka. Nishimiye cyane kongera guhura n’umuryango wanjye. Dushimira Yehova kuba yaradufashije tugakomeza kuba indahemuka muri ibyo bihe bigoye. Ku birebana n’ibyo bihe, twumva tumeze nk’intumwa Pawulo wanditse agira ati ‘bavandimwe, ntitwifuza ko muyoberwa amakuba twahuye na yo. Ntitwari twizeye ko twari kurokora ubuzima bwacu. Mu by’ukuri, muri twe twumvaga ari nk’aho twari twakatiwe urwo gupfa. Ibyo byabereyeho kugira ngo tutiyiringira, ahubwo twiringire Imana izura abapfuye. Yadukijije ikintu gikomeye cyane, ni ukuvuga urupfu.’
Koko rero, hari igihe twumvaga tutari burokoke. Ariko kandi, buri gihe twasengaga Yehova tumusaba ubutwari n’ubwenge byari gutuma dukomeza kwicisha bugufi, bityo ngo dukomeze guhesha ikuzo izina rye rikomeye.
Yehova yaduhaye imigisha mu murimo we, haba mu bihe byiza no mu bihe bigoye. Ubu tunezezwa cyane no kuba dufite ibiro by’ishami i Lilongwe, byarangiye kubakwa mu mwaka wa 2000, ndetse no kuba hirya no hino muri Malawi harubatswe Amazu y’Ubwami mashya asaga 1.000. Iyo migisha yose Yehova yaduhaye iradukomeza cyane mu buryo bw’umwuka, ku buryo jye na Lidasi tubona rwose ari nk’inzozi. *
^ par. 7 Abavandimwe bafite abana bato ntibagisabwa gukora umurimo wo gusura amatorero.
^ par. 30 Niba ushaka ibisobanuro birambuye ku birebana n’ukuntu Abahamya batotejwe muri Malawi, reba Igitabo nyamwaka cy’Abahamya ba Yehova 1999, ku ipaji ya 171-223 (mu gifaransa).
^ par. 34 Igihe iyi ngingo yarimo itegurwa, umuvandimwe Nsomba yarapfuye, akaba yari afite imyaka 83.


c: text/html

text:
Uyu mugani bawuca iyo bafashe uwibye cyangwa yagize ikindi gihemu gikabije,bigatuma bamuhanisha urugaraguro; nibwo bavuga ngo “ Bamugize ibya Mfurambi!” . Wakomotse kuri Rumashana rwa Segitomba w’i Rubona rwa Ngunda ( Butare ); ahasaga umwaka wa 1700.
Uyu mugani bawuca iyo bafashe uwibye cyangwa yagize ikindi gihemu gikabije,bigatuma bamuhanisha urugaraguro; nibwo bavuga ngo “ Bamugize ibya Mfurambi!” . Wakomotse kuri Rumashana rwa Segitomba w’i Rubona rwa Ngunda ( Butare ); ahasaga umwaka wa 1700.
Ku ngoma ya Kigeli Ndabarasa, hariho umugabo Rumashana rwa Segitomba,agatura i Rubona rwa Ngunda ho mu Busanza bw’epfo. Bukeye Ndabarasa amugabira inka zitwa Amahame. Arazitunga, arazorora ziragwira, rubanda baramushima. Bigeze aho ajya kuzimurikira Ndabarasa; azimurika zifite inyana z’imishishe; bituma Ndabarasa amushima, amwongera izindi zitwa Imisugi. Rumashana arakira aratunganirwa.
Muri ubwo bworozi bwe ariko yari afitemo n’ingeso yo gukunda inyama. Akajya abagisha ibimasa n’amagumba. Ageze aho abwira abasongozi be kumubagira inyana y’umushishe.
Barayibaga, inyama zayo barazikaza (kuzotsa) baramuzanira; Rumashana asanga ziruta izo yajyaga arya mbere. Kuva ubwo abyohokamo, inyama zindi azita kure; akajya abagisha imishishe misa misa; bamuzanira inyama zitari iz’imishishe akazanga.
Inkuru yo kurya imishishe imenyekana mu bo baturanye, ndetse isakara u Busanza bwose. Abanzi be bamubona urwaho bajya kumurega kuri Ndabarasa ko yamaze inyana z’Amahame n’iz’Imisugi. Ndabarasa amutumaho ngo yimure inka aze kuzimumurikira.
Rumashana arazimura azishyira Ndabarasa. Zitungutse ku karubanda zihatungukana inyana z’imishishe zitagira uko zisa; rubanda barahurura bajya kureba. Inka zijya mu rugo ziramurikwa. Ndabarasaabonye za nyana ashima Rumashana, abona ko yarezwe ibinyoma, aho kumuhana aramugororera arataha.
Ageze iwe ntiyareka ya ngeso agumya kwibagira imishishe. Izo nka zari nyinshi; nubwo abasongozi ba Rumashana babagaga inyana zazo ubutitsa, nta wamenya ko hari n’imwe yavuyemo; ari mu Mahame, ari mu Misugi.
Haciyeho iminsi Ndabarasa aratanga, hima umuhungu we Sentabyo. Abatware baramurabukira. Rumashana arabuka inka y’inyamibwa yonsa impanga z’imishishe. Mibambwe Sentabyo arayishima. Abari aho batangarira izo nyana zayo. Ubwo Rumashana aratona no kuri Sentabyo, ndetse aramukunda kurusha se. Abanzi ba Rumashana babonye ko Mibambwe amukunze kurusha se, bava hasi n’imizi baramurega; ariko biba iby’ubusa, Mibambwe ntiyabyitaho.
Bukeye bacura inama yo kujya kwinginga muka Mibambwe witwaga Mukarugaza; bamuhakwaho cyane kugirango azabaregere Rumashana bifate. Mukarugaza amaze kubyemera yihererana Mibambwe, ati “ ibintu byawe biragushirana ureba!”, ati “Burya bwose Rumashana yamaze inyana z’Amahame n’Imisugi azibaga kandi ntaho biraba! ”.
Mibambwe ahamagaza abarezi ba Rumashana, ababaza ibimenyetso byatuma Rumashana afatanwa icyo gicumuro. Baramusubiza,bati “Nyagasani tubikubwiye wagirango ni amagambo ya cyanzi”; bati “Shaka abantu b’inkoramutima tujyane tuzabibereke!”.
Mibambwe ashaka abantu bakuru b’inyangamugayo arabatuma, ati “Nimujyane n’aba barezi ba Rumashana, mungenzurire ko yamariye inyana koko”. Baragenda, bageze kwa Rumashana babanza kubaririza ibyo akora; babaza abantu bo mu Bihana ariko bwihishwa. Bamaze kumenya ko Rumashana nta kindi agikoza mu munwa uretse inyama z’inyana z’imishishe, ingenza zirahindukira zitekerereza Mibambwe uko bagiye n’uko babibajije; bati “Abantu bose barabihamya!”. Ubwo Mibambwe yohereza abafata Rumashana, bakamusaka, bamusangana inyama bakamuzana azikoreye.
Nuko Rumashana araterwa baramusaka; koko bamusangana inyama z’inyana z’imishishe n’impu zazo. Abantu barahurura bajya kureba umutware wariye inyana; baratangara kuko cyari igihemu kibi. Rumashana aratangwa yicwa urubozo, anyagwa n’izina rye bamwita “Mfurambi” ku bw’ubuhemu bwe bwamaze inyana z’Amahame n’Imisugi.
Kuva ubwo abantu babona uwafashwe yibye cyangwa yagize ikindi gihemu agafatwa agakubitwa, akabohwa, bakavuga bati:“Bamugize ibya Mfurambi!” (Bashobora no kuvuga “Bamugiriye ibya Mfurambi”); ubwo baba bazirikana ibyo Rumashana rwa Segitomba yagiriwe amaze gushinjwa inyana z’Amahame n’Imisugi. Kugirirwa ibya Mfurambi bivuga kwicwa urugaraguro; naho kugira ibya Mfurambi bigasobanura guhemuka cyane.
Bronze

robotstxt: allowed

filter: keep


text:
Gatsibo: ibiganiro mu midigudu byagabanyije ihungabana
Uwimpuhwe Esperance umuyobosi ushinzwe imibereho myiza Gatsibo Mbere y’uko icyunamo gitangira akarere ka Gatsibo kabanje gutegura abazafasha abazagira ikibazo cy’ihungabana mu gihe cy’icyunamo, More...
Rwanda : Gatsibo abajyanama ku ihungabana basabwe kugira uruhare mu cyunamo
Abajyanama b’ihungabana mu karere ka Gatsibo ubuyobozi burabasaba kugira uruhare mu gufasha abaturage mu gihe cyo gushyingura no ku kwibuka kuko hari benshi bagira ibibazo by’ihungabana. Muri ako More...
Ubukanguramba bwimbitse ni bwo bwatuma abantu benshi bitabira gahunda z’amatora
Kuri uyu wa kane tariki 29/3/2012, mu karere ka Kamonyi hahuguwe abajyanama b’ubuzima kugira ngo nabo bamenye uruhare rwabo mu kwimakaza Demokarasi n’Imiyoborere myiza kuko mu kazi kabo ka buri munsi More...


text:
IKIMENYETSO GIKOMEYE PART 6
.
Muri part5 duheruka muganga aje kumpamagara arambwira ngo……………… Wait
.
Maze kubona muganaga ampamagaye numvise umusatsi umvuyeho maze mpita nzimya phone kugira ngo Chr wanjye adakomeza kumpamagara akaba ari ku ntesha umutwe kandi ntimereye neza. yambajije aho Samantha ari mubwira ko yagiye murugo gushaka ibyo kurya no kureba uko murugo hameze kuko hari nabari kudushaka.
Muganga: Linda rero nubwo bigoye kubyumva ariko ntakundi ubuzima niko muri iyi si dutuyeho niko bumera.
Njye: Oya weeeeeeee😭😭 ntumbwire ko mama yapfuye.
Muganga: Linda banza utuze rwose unteg’ amatwi wumve ibyo nkubwira. Reka manze nkumvishe aya magambo mama wawe yavuze mbura uburyo nza kukureba kuko nari njyenyine mu cyumba kandi nkabona ninza kukureba ndibusange ibyuma twari twamushyizeho bimaze kumwangiriza cyane.
(muganga azana phone ubundi afungura iyo record).
Nagiye kumva numva ngo: Linda mwana wanjye, aho bigeze sinkibashije gukomeza kubaho gusa icyo ngusaba ntuzigire icyomanzi, dore niwowe nzize kubera ko wanze umusore ifite imodoka. Gusa ntukikirukire ibintu mu gihe wumva udakunze nyirabyo. kuko icyambere ni urukundo naho ibintu nibishakwa. uzirinde ntihakagire uvuga ngo wabuze ukugira inama nubwo usigaye wenyine kuko ndumva aho bigeze ngeze mu marembera y’ubuzima. gusa naba mpari cyangwa ntahari umuryango wacu ntukazime kandi uhari. Jya ubanza utekereze mbere yo gukora ntukajye uhubuka kugira ngo hato utazicuza.
.
Narangije kubyumva umutima wamvuyemo mbaza muganga niba byarangiye gusa ambwira ko akirimo umwuka gusa imbaraga ziracyari ntazo kuburyo ntakemeza niba azakira kuko ikintu bamukubise cyahungabanyije ubwonko.
numvise nsubijwe mo ibyiringiro ndavuga nti wenda aho gupfa none yapfa ejo. muganga amaze kumpa ako ka record kuri phone yanjye Samantha nawe yahise aza ambwira ko yageze murugo agasanga hari umusore wari waje kundeba agasanga tudahari gusa amubwiye ko ndi hano kwa muganga amubwira ko ataza ku bitaro kuko ngo yari afite gahunda i Kigali. yahise ambaza ati : Linda uzi nikindi?
Njye: oya, ahubwo mbwira.
Samantha: sha nyine yahise ampa amafaranga ngo nze kuyifashisha mu kwita kuri mama.
Njye: yakubwiye ko yitwa nde?
Samantha: yewe yanze kumbwira gusa yambwiye ko wowe uribuhite umumenya.
Njye: umva ntawe namenya kandi sinayafata kuko ntazi aho aturutse ubwo wowe wakiye ni ayawe uyakoreshe ubwo niwowe yashakaga kuyaha.
Samantha: sha nukuri pe Linda wivuga gutyo kuko simuzi kandi ntuyampa amafaranga ntaho tuziranye.
njye: niba utari buyakoreshe rero uyamusubize. Wasanga ari ya nyamaswa ngo ni Rick.
Samantha: yewe uwo Rick simuzi gusa ubwo ndasubira mu rugo ndebe ko agaraka nyamusubize.
.
Tukivugana nabonye Henry aje adusanga maze gusa ubona ko ababaye maze araza aradusuhuza ariko njye umutima watekerezaga ku magambo mama yari yambwiye nubwo yari agihumeka we ibyiringiro byo kubaho byari byashize. Henry yabonye ntamwitayeho cyane ko na Samantha nawe yatekerezaga icyo ari bukoreshe amafaranga yahawe n’umuntu atazi maze bikamucanga, kera kabaye Henry aratubwira ati: nubwo nje ntabamenyesheje ariko hari amakuri nari mbazaniye.
Njye: (numujinya mwinshi) turakuzi iki kuzanye ubwo boss wawe agutumye kureba uko bimeze, genda umubwire ko umugambi we awugezeho.
Henry: Linda oya rwose sicyo kinzanye nubwo bifitanye isano.
Samantha: yewe nubwo ntakuzi tubwire twumve.
Henry: nkimara kumenya ibyababaye kuri mama wanyu nageze hano mbaza muganga uko bimeze ambwira ko bari kubona batazamushobora mubwira ko nshobora kujya gushaka umuganga w’umushinwa akaza akagira nawe icyo yamukoraho ambwira ko atabikora mutabizi ko ngomba kubanza kubibabwiraho mukabanza kubyemera.
Samantha: yoooo nukuri byaba ari byiza pee! ahubwo mudushakire turebe ko yagira icyo akora.
Njye: ndumva sinzi ibyo murimo ra!! Ubwo se mu mamaze kumugira kuriya none nibwo muugiriye impuhwe??? Ahubwo reka mpite………. ………watch out part7


text:
Abantu biganjemo urubyiruko bitabiriye ari benshi igitaramo cy’umuziki cya mbere Umuryango w’Ubumwe bw’u Burayi cyahurije hamwe ibihugu byo muri uyu muryango bikorera mu Rwanda, kuri uyu wa 6 Gicurasi 2017.
Nubwo iki gitaramo cyiswe ‘European Street Fair’ cyagaragaragamo abazungu, benshi mu bari bacyitabiriye bari Abanyarwanda ahanini bitewe n’uko n’abahanzi bakiririmbyemo biganjemo abanyarwanda.
Uyu munsi wa tariki 6 Gicurasi 2017 wahariwe kwishimira ibyiza by’Umuryango w’Ubumwe bw’u Burayi, mu Rwanda waranzwe no gusobanurira abantu serivisi zimwe na zimwe za Ambasade ziri mu Rwanda z’ibi bihugu zitanga.
Ku manywa, abana bagenewe imikino yabo yo kwishimisha no kwidagadura, ku mugoroba haba igitaramo nyir’izina.
Ahagana saa moya z’umugoroba ni bwo abahanzi Charly na Nina bageze ku rubyiniro binjira baririmba indirimbo zabo zigezweho zirimo Face to Face, baririmba Agatege, Owooma ndetse n’Indoro.
Igitaramo cyakomeje hakurikiraho itsinda rya Afrogroov aho Déo Munyakazi yacuranze umurya w’Inanga aririmbirwa na Eric 1Key (Ngangare), bakaza gukurikirwa n’itsinda ry’abanyeshuri bo ku Nyundo.
Umuhanzi Yvan Buravan na we uri mu bagezweho mu Rwanda niwe waje kujya ku rubyiniro nuko nawe asusurutsa abafana be mu ndirimbo ze z’urukundo nka This Is Love, Urwo Ngukunda, Malaika na Just a Dance.
Abantu bagaragazaga ko bishimiye uyu muhanzi ariko biba akarusho Riderman aje, abaririmbira indirimbo ze zirimo Horo, Cugusa, Abanyabirori n’izindi.
Igitaramo cyasojwe ahagana saa yine z’ijoro, nyuma yo gucurangwa kw’indirimbo zinyuranye z’aba Djs barimo Umunyarwanda DJ Infinity ndetse n’abanyamahanga barimo DJ Pim.
Kanda hano urebe amaafoto menshi yaranze icyo gitaramo


text:
Umukobwa w’imyaka 24, utuye Kagari ka Mumena mu Murenge wa Nyamirambo mu Mujyi wa Kigali, afite ubuhamya bwihariye aho uwari umukunzi we yamushoye mu busambanyi.
Mu kiganiro yagiranye na IGIHE, Mukeshimana (izina ryahinduwe) yatangaje ko ubwo yari amaze kugira imyaka 17 yahoraga yifuza kugira inshuti y’umuhungu nk’abandi bakobwa bose b’urungano rwe.
Amateka Mukeshimana agaragaza ko atazasibangana mu mutwe we, ashingiye ku nkuru avugana ikiniga n’agahinda kenshi y’uburyo umusore bakundanaga afite imyaka 20 yigeze gusaba mugenzi we inzu (ghetto), aramwakira, ashiduka yaguye mu mutego wo kuryamana n’abandi basore b’inshuti ze kandi atari abazi.
Umuhungu bakundanaga yamushoye mu busambanyi mu nzu yatiye mugenzi we
Mukeshimana avuga ko ibyigeze kumubaho byamuhaye isomo ku buryo byatumye afata icyemezo cyo kutazongera gusura umusore ahantu hatari iwabo cyangwa ngo amwizere.
Yagize ati “Njye nigeze kuryamana n’abasore batatu bitwa ko bari inshuti z’umukunzi wanjye, twari turyamye kumanywa nyuma aza gusohoka hanze. Agisohoka bagenzi be bahise binjira ncyambaye ubusa, na bo bansaba ko turyamana ariko mbura uko mbigenza ndabyemera mu rwego rwo kwirinda ko bateza induru.”
Yakomeje atangaza ko kuva icyo gihe icyamubabaje cyane ari uburyo agisohoka yahise amubwira ko iby’urukundo rwabo byarangiye.
Yagize ati “Nta kintu cyambabaje nk’uburyo tukimara kuryamana n’abo basore bagenzi be nasohotse nkasanga yatashye namuhamagara kuri telefone ye agahita ambwira ko ubushuti bwanjye na we bwarangiriye hariya ngo kubera ko naryamanye na bagenzi be, ibi yabivuze kandi ari we wabanshyiriye.”
Mukeshimana avuga ko kuryamana n’abantu atazi bituma ahorana ikidodo ku mutima ku buryo n’iyo ababonye ahita ahindura inzira kubera isoni.
Uyu mukobwa yasoje avuga ko nyuma yo gutandukana n’uwo musore yagiye kwipimisha ko batamwanduje agakoko gatera sida asanga ari muzima ahita arahira ko azongera gutekereza kuryamana n’uzaba umugabo we.
Yagiriye inama abakobwa bagenzi be yo kutajya gusurira abasore bakundana ahantu hatari iwabo kuko ari bimwe mu bishobora gutuma baryamana n’abo badakundana, rimwe na rimwe batanazi nk’uko na we byamubayeho.


text:
Kanyange Rahabu yatomboye moto muri Tombora ya EMB
Kanyange asobanura uburyo yishimye
Nyuma yo kwegukana iyi moto ifite agaciro karenga miliyoni ebyiri, Kanyange yatangaje ko amaze amezi atanu akoresha akoresha uburyo bwo kohereza amakuru ya EBM kuri nimero yabugenewe kugira ngo atsindire ibihembo ahita anakangurira abandi baguzi kwitabira iki gikorwa kugira ngo nabo bagerageze amehirwe yabo.
Yakomeje ati "Nari maze nk’amezi atanu mbikoresha, ariko kugira ngo mbihe agaciro ubwo nari nagiye mu mujyi, hari utuntu nari nagiye guhaha najyanye n’umwana. Abana ni umugisha. Yararize ati ’ntabwo dutaha utanguriye umugati cyangwa isambusa’. Narahashye ngeze hanze ndagata, ariko hari undi mu mama ntazi arambwira ati ’Nta soni? Uritesha amahirwe? Naramusetse ndavuga nti ’Uriya muntu ni umusazi bimeze bite? Arangarura anshyira ku ruhande anyereka uburyo nshobora gutombora nkoresheje kariya gapapuro ka EBM. Ndamushimira ntangira no kujya mbikora."
Uko tombola ya EBM ikorwa
Umuguzi umaze kugura ibintu mu iduka runaka, yaka inyemezabwishyu ya EBM, ubundi akoresheje telefoni ye agakanda *800# akemeza (agakanda ’Yes’). Hakurikiraho guhitamo ururimi ukongera ukemeza, hakaza urutonde rwa serivisi zitandukanye ushobora guhitamo. Ugiye muri EBM-Tombola/EBM Lottery ukanda ‘4’ ukemeza. Aha uhita wandikamo umubare wa SDC cyangwa SDC uboneka ku nyemezabwishyu wahawe hanyuma ukemeza, ugasoza ushyiramo nimero y’Inyemezabwishyu, ukohereza.
Haheruka gushyiramo umubare w’amafaranga ari ku nyemezabuguzi uboneka ahanditse Total amount na bwo ukohereza. Iyo birangiye ubona ubutumwa bukubwira ngo urakoze gukoresha EBM Tombola. Mu kwandika ikiguzi cyo ku nyemezabuguzi, umuguzi yirinda gushyiramo akitso cyangwa akadomo. Ya mibare iza inyuma y’akitso urayihorera akenshi iba ari n’amazeru. Ikindi ni uko nta mwanya ugomba gusigara hagati mu mibare.
Iyi tombola ya EBM irimo ibihembo bitandukanye nk’amafaranga Cash, za televiziyo nini Flat Screens, amatelefoni agezweho, Mudasobwa zigendanwa (Laptop), amakarita yo guhahiraho mu maguriro agezweho (Super Markets) ndetse n’amapikipiki, igihembo nyamukuru kikaba ari imodoka.
Src: Igihe


text:
Reba Video
Igitsina
Niyoyita
Nitwa Niyoyita ndifuza umugore cyangwa umukobwa singombwa ngo umukobwa abe ari isugi! Umugore nshaka naho yaba afite abana batarenze3 yumvira umugabo kdi uko yaba angana kose ndavuga uburebure niteguye kumushimisha cyanee ndetse nkamwibagiza abagabo bose cyane abamutesheje umutwe nimero yanjye ni 0783867891 cyangwa 0722507938 ntuye i Kigali mvuka ku Gisenyi Rubavu byee!
aniyoyita@yahoo.fr
aniyoyita@yahoo.fr
Labels: gushaka inshuti, gushaka umukunzi, igihozo, urukundo
Subscrever: Enviar comentários (Atom)
Copyright © 2011 Igihozo by bangmedia | Privacy Policy | About Us


text:
Imurikanyandiko ku rubuga rwa interineti
Abana mu ntambara
Ibimenyetso byo mu bushyinguranyandiko bw’Inkiko Mpanabyaha Mpuzamahanga
Iri murika ryo ku rubuga rwa interinete rifasha gusobanukirwa bumwe mu buryo abana bagizweho ingaruka n’intambara zabereye mu karere ka Balkan mu myaka ya za 90 na jenoside yabaye mu Rwanda mu mwaka wa 1994.
Imanza zaburanishijwe n’Urukiko Mpanabyaha Mpuzamahanga Rwashyiriweho Icyahoze ari Yugosilaviya (“TPIY”) n’Urukiko Mpanabyaha Mpuzamahanga Rwashyiriweho u Rwanda (TPIR) ntizibanze ku myaka y’amavuko abahohotewe bari bafite ubwayo, kandi ntizanditse ibikorwa byose bikomeye by’ihohoterwa abana bagiriwe. Nyamara, ubuhamya bwinshi n’ibintu byinshi byatanzwe nk’ibimenyetso muri izo nkiko bigaragaza uko abana bakorewe kenshi ibyaha binyuranye birimo kwibasirwa bigambiriwe n’ibikorwa by’urugomo rushingiye ku gitsina, ibikorwa by’urugaraguro, itotezwa, kwimurirwa ahandi hantu ku gahato, kwicwa n’itsembatsemba.
Iri murika ryifashisha amafoto, ibimenyetso bigizwe n’amashusho n’amajwi byafashwe, inyandukuro z’ibyavuzwe n’izindi nyandiko zo mu buyobozi byatanzwe nk’ibimenyetso mu manza zaburanishijwe na TPIY na TPIR mu kugaragaza zimwe mu ngero z’ukuntu abana bari bamerewe mu ntambara zo mu karere ka Balkan no muri jenoside yabaye mu Rwanda. Rinagaragaza muri rusange ingaruka z’intambara ku bakiri bato cyane.
Ibintu byose byerekanwa muri iryo murika byakuwe mu nyandiko zitari ibanga ziri mu bushyinguranyandiko bwa TPIY na TPIR, buri mu maboko y’Urwego rwashyiriweho Inkiko Mpuzamahanga Mpanabyaha.
1.
Amafoto ya Kiriziya ya Sainte Famille, Kigali, Rwanda
- Nomero y’ikimenyetso gihamya: P77
- Nomero y’inyandiko: 15190-01
- Itariki ikimenyetso cyakiriweho: 30 Mutarama 2007
- Urubanza rwa : Renzaho (ICTR-97-31)
“Hari umwana w’umuhungu muto, sinzi niba yari kuri Sainte Famille maze atangira gutera hejuru atabaza, nuko numva urusaku rw’amasasu avugira mu bice byose muri icyo kigo. Kubera ko twari hafi y’iryo hema, twinjiye mu ihema ryacu turicara. Kuri uwo munsi hishwe abantu benshi nta kurobanura nk’uko byagenze mu kigo cya CELA. Barashe mu mbaga y’abantu cyangwa bakarasa umuntu wese wahitaga, nta kurobanura. Sinzi igihe byamaze, ariko mu by’ukuri byamaze akanya. Nyuma yaho, hari Interahamwe ntari nzi yaje aho idutegeka gusohoka mu ihema twarimo kugira ngo dusange abandi, hafi y’icyumba cy’abapadiri. Ubwo twahise dusohoka. Twagiye tunyura ku mirambo yari inyanyagiye hirya no hino. Twegereye aho abandi bantu bari bari. Tuhageze dusanga abenshi muri abo bantu ari abagore n’abana, nuko twicarana na bo. Tumaze kuhagera, urusaku rw’amasasu ntirwamaze igihe kirekire.”
Ayo mafoto y’abana bahungiye muri Kiriziya ya Sainte Famille i Kigali, mu Rwanda ari mu itsinda ry’amashusho 33 yafashwe n’umunyamakuru w’umufotozi witwa Corinne Dufka yakiriwe nk’ibimenyetso mu rubanza rwa Renzaho muri TPIR. Mu buhamya yatanze ku itariki ya 30 Mutarama 2007, Dufka avuga ko ayo mafoto yafatiwe muri iyo kiriziya ku itariki ya 29 cyangwa ku ya 30 Gicurasi 1994 kandi ko abari muri iyo kiriziya bari bafite impungenge kandi bahangayitse.
Ku itariki ya 31 Mutarama 2007, umutangabuhamya wiswe ATQ yatanze ubuhamya ku bwicanyi bwabereye mu gipangu cya Kiriziya ya Sainte Famille hafi y’itariki ya 16 Kamena 1994. Uwo mutangabuhamya, wari ufite imyaka 19 icyo gihe, ni umwe mu Batutsi benshi bahungiye muri iyo kiriziya muri Gicurasi 1994. Mu buhamya bwe, uwo mutangabuhamya yavuze ko Renzaho yari kuri iyo kiriziya ku munsi ubwo bwicanyi bwabereyeho.
Urubanza rwa Renzaho (ICTR-97-31)
Uru rubanza rwari rwerekeranye n’ishyirwaho ry’amabariyeri n’itangwa ry’intwaro zahabwaga Interahamwe n’indi mitwe yitwaraga gisirikare muri Kigali kugira ngo “barwanye umwanzi”, kimwe n’ibyaha byakorewe ku kigo cyigishirizwagamo indimi nyafurika (Centre d’Étude des Langues Africaines) no ku Kiriziya ya Sainte Famille. Igihe ibyo byarimo biba, Tharcisse Renzaho yari Perefe wa Perefegitura y’Umujyi wa Kigali akaba na koroneri mu Gisirikare cy’u Rwanda.
Urugereko rwa Mbere rw’Iremezo rwa TPIR, rwasanze ko, nk’umwe mu mwanzuro rwafashe, kuva muri Mata 1994, abantu benshi bahungiye muri Kiriziya ya Sainte Famille muri Perefegitura y’Umujyi wa Kigali. Umubare wabo wakomeje kugenda wiyongera kugera ubwo hagati muri Kamena, abantu barenga igihumbi bari bamaze guhungira muri iyo kiriziya. Ku itariki ya 17 Kamena 1994, Interahamwe zagabye igitero kuri iyo kiriziya. Hishwe abasivire benshi cyane kandi abasore ni bo bibasiwe by’umwihariko.
Urugereko rw’ubujurire rwemeje ibyemezo by’Urugereko rwa Mbere rw’Iremezo byari byahamije Renzaho icyaha cya jenoside, ibyaha byibasiye inyokomuntu (ubuhotozi), n’ibyaha binyuranyije bikomeye n’Ingingo ya 3 ihuriweho n’Amasezerano y’i Jeneve hamwe n’Inyongera yayo ya II.
2.
Arubumu y’amafoto ya Foča
- Nomero y’ikimenyetso gihamya: P11
- Nomero y’inyandiko: 47632
- Itariki ikimenyetso cyakiriweho: 20 Werurwe 2000
- Urubanza rwa: Kunarac na bagenzi be (IT-96-23 & IT-96-23/1)
“Ntekereza ko niyemeje kwiyibagiza byinshi muri ibyo bintu, n’ubwo muri njyewe, hakirimo kandi hazahoramo inkovu z’ibyo byose byambayeho. Ntekereza ko mu buzima bwanjye bwose nzahora mbyibuka bikambabaza nk’uko byambabaje kandi n’ubu bikimbabaza. Ntibizigera bimvamo.”
Umutangabuhamya wiswe FWS-87 ni umwe mu bagore 20 batanze ubuhamya muri TPIY mu rubanza rwa Kunarac na bagenzi be ku birego byo gusambanya ku gahato, ibikorwa by’urugaraguro, gushyira abantu mu bucakara no guhungabanya agaciro ka muntu abaregwa bakoreye abagore muri Foča, Bosiniya na Herizegovina, mu mwaka wa 1992. Bimwe mu byo yahuye na byo yavuze mu buhamya yatanze ku itariki ya 4 Mata 2000, FWS-87 yavuze ukuntu yagizwe imbohe akanasambanywa ku gahato incuro nyinshi ahantu hatandukanye muri Foča hanyuma Radomir Kovač akaza kumugurisha ku basirikare bo muri Montenegro ku madocimarike (amafaranga y’u Budage) magana atanu. Intambara yateye muri Foča afite imyaka 15.
Arubumu yerekanwa hano ikubiyemo amafoto yafashwe mu butumwa bwo gukora iperereza Porokireri yagiyemo muri Foča muri Kamena 1996. Porokireri yifashishije iyo arubumu mu itangwa ry’ubuhamya bwa FWS-87 no mu bw’abandi batangabuhamya mu kugaragaza ahantu havugwa ko hakorewe ibyaha n’ahantu ho muri Foča harebwa n’urubanza.
Urubanza rwa Kunarac na bagenzi be (IT-96-23 & IT-96-23/1)
Urugereko rwa Mbere rw’Iremezo rwa TPIY rwasanze ko, guhera muri Mata 1992 kugera nibura muri Gashyantare 1993, Dragoljub Kunarac, Radomir Kovač na Zoran Vuković bagize uruhare nk’abasirikare mu gitero cyagabwe n’ingabo z’Abaseribe bo muri Bosiniya bagamije “gusukura” akarere ka Foča bavanamo abari bahatuye batari Abaseribe.
Mu Nyandiko y’urubanza mu rw’iremezo, havugwamo ko abasivire b’Abayisiramu n’Abayisiramukazi bagotewe mu nsisiro zikikije Foča. Abagabo batandukanyijwe n’abagore n’abana; bamwe muri bo bamara igihe kirekire bafungiwe muri gereza izwi ku izina rya KP Dom ya Foča naho abandi bahita bicirwa aho. Abagore n’abana bajyanywe ahantu bakusanyirizwaga hanyuma amabisi abajyana mu kigo cy’amashuri yisumbuye cya Foča, aba ari ho bafungirwa. Nyuma yaho bamwe muri bo bajyanywe ahandi hantu muri Foča no mu turere tuhakikije, nko muri Partizan Sports Hall no mu mago y’abantu ku giti cyabo muri Miljevina no muri Trnovača. Urugereko rwa Mbere rw’Iremezo rwasanze ko abasirikare bo mu ngabo z’Abaseribe bo muri Bosiniya basambanyije ku gahato abakobwa n’abagore, babakoza isoni, babahungabanya mu mutwe babafata nk’abafungwa, banabakorera ibikorwa bibasuzuguza. Rwasanze abagore n’abakobwa b’Abayisiramukazi, abakobwa na ba nyina, barateshejwe icyubahiro gikwiye abantu; abagore n’abakobwa bafatwaga nk’abacakara cyangwa imitungo abasirikare b’Abaseribe bashoboraga kwikoreshereza uko bishakiye, ariko by’umwihariko, bagomba gukora ikintu icyo ari cyo cyose bategetswe n’Abaregwa uko ari batatu. Abenshi mu basambanyijwe ku gahato bari abakobwa batari bakagejeje ku myaka 19. Umuto kurusha abandi muri abo basambanyijwe ku gahato yari afite imyaka 12.
Abaregwa bahamijwe ibyaha byo gusambanya ku gahato, kwica urubozo, gushyira abantu mu bucakara no guhungabanya agaciro k’umuntu nk’ibyaha byibasiye inyokomuntu n’ibyaha byo kunyuranya n’amategeko cyangwa n’umuco bikurikizwa mu ntambara. Urugereko rw’Ubujurire rwemeje ibyo byaha bahamijwe n’Urugereko rwa Mbere rw’Iremezo.
3.
Videwo ya Perefegitura ya Kibuye
- Nomero y’ikimenyetso gihamya: P3B
- Nomero y’inyandiko: 10072-01
- Itariki cyakiriweho: 29 Werurwe 2004
- Urubanza rwa: Muhimana (ICTR-95-1B)
“Ikibazo: Ku itariki ya 16 Mata 1994, ubwo ibyo byabaga wari ufite imyaka ingahe?
Igisubizo: I Nari mfite imyaka 15 y’amavuko.”
Umutangabuhamya wiswe BJ, umukobwa w’Umuhutukazi, avuga ko yakoreraga umuryango w’Abatutsi ubwo imirwano yatangiye hagati y’Ingabo z’u Rwanda n’ingabo za FPR muri Komine ya Gishyita ho muri Perefegitura ya Kibuye, mu Rwanda. We n’abandi bantu benshi bavanywe mu byabo n’intambara bahungiye mu bitaro bya Mugonero.
Mu buhamya bwe, BJ avuga uko we n’abandi bakobwa babiri bihishe mu Cyumba cya 3 cy’ibyo bitaro, aho Mikaeli Muhimana n’Interahamwe babasanze bakabasambanya ku gahato. Mu Nyandiko y’urubanza mu rw’iremezo yo ku itariki ya 28 Mata 2005, mu kugenera Muhimana ibihano, Urugereko rwa Mbere rw’Iremezo rwa TPIR rwasanze kuba abahohotewe bari bakiri abana bato byari impamvu nyongeragihano.
Videwo yerekanwa aha igaragaza ibitaro mu kigo cya Mugonero, byari hamwe mu hantu Porokireri wa TPIR yavuze ko habereye ibivugwa mu rubanza rwa Muhimana.
Urubanza rwa Muhimana (ICTR-95-1B)
Urugereko rwa Mbere rw’Iremezo rwa TPIR rwasanze ko mu mezi ya Mata na Gicurasi 1994, Mikaeli Muhimana, wahoze ari Konseye wa Segiteri ya Gishyita muri Perefegitura ya Kibuye, yagize uruhare mu iyicwa ry’abantu bo mu bwoko bw’Abatutsi kandi ko yateje abantu bo muri ubwo bwoko ububabare buzahaza umubiri cyangwa mu mutwe.
Rwasanze kandi Muhimana yaragize uruhare mu bitero byagabwe ku basivire b’Abatutsi bari bahungiye mu nsengero no mu bitaro, ahantu hari hasanzwe hafatwa nk’ahantu umuntu yahungira akahabonera umutekano. Byongeye kandi, yishe abana, anasambanya ku gahato abakobwa yari azi ko ari Abatutsikazi yirengagiza nkana ko bibangamiye ubuzima n’agaciro bya muntu.
Muhimana yahamijwe icyaha cya jenoside, gusambanya ku gahato nk’icyaha cyibasiye inyokomuntu n’ubuhotozi nk’icyaha cyibasiye inyokomuntu. Urugereko rw’Ubujurire rwemeje ibyo byemezo by’Urugereko rwa Mbere rw’Iremezo byari byamuhamije ibyaha.
Uko abana barengerwa n’amategeko mpuzamahanga
Mu gihe cy’intambara, abana badafite uruhare mu mirwano barengerwa muri rusange n’amategeko arengera abasivire. By’umwihariko, nk’abasivire batari abarwanyi, abana bafite uburenganzira bw’ibanze buteganywa mu Masezerano y’i Jeneve ya kane yo mu mwaka wa 1949 n’Inyongera yayo ya mbere yo mu mwaka wa 1977 mu gihe cy’intambara mpuzamahanga, n’Ingingo ya 3 ihuriweho n’Amasezerano y’i Jeneve yo mu mwaka wa 1949 hamwe n’Inyongera yayo ya kabiri yo mu mwaka wa 1977 mu gihe cy’intambara itari mpuzamahanga. Nk’abandi basivire bose, bimwe mu byo abana bafiteho uburenganzira ni nko kuba uburenganzira bwabo bwo kubaho n’ubusugire bw’ubuzima bwabo ku mubiri no mu mutwe bugomba kubahirizwa. Banafite kandi uburenganzira bahabwa n’amategeko abarinda gukoreshwa agahato, ibihano bibabaza umubiri, ibikorwa by’urugaraguro, ibihano rusange n’ibikorwa byo kwihorera. Banarengerwa n’ingingo z’amategeko agenga intambara.
Byongeye kandi, bitewe no kuba by’umwihariko badashobora kwirwanaho, abana barengerwa ku buryo bwihariye n’ingingo nyinshi z’amasezerano y’i Jeneve yo mu mwaka wa 1949 n’Amasezerano y’Inyongera yayo yo mu mwaka wa 1977. Iyo abana bafite uruhare rutaziguye mu mirwano, batakaza ubwo buryo rusange bwo kurengerwa buhabwa abasivire ariko bakagumana ubwo buryo bwo kurengerwa bwihariye.
Hanyuma, amategeko mpuzahanga yerekeye uburenganzira bwa muntu ateganya imbibi ntarengwa z’uruhare rw’abana mu mirwano n’iz’iyinjizwa ryabo mu ngabo cyangwa mu dutsiko tw’abantu bitwaje intwaro. Muri ayo mategeko, harimo n’Amasezerano mpuzamahanga yerekeye uburenganzira bw’Umwana yo mu mwaka wa 1989 n’Umugereka w’ayo masezerano udahatirwa ku birebana n’ishorwa ry’abana mu ntambara yo mu mwaka wa 2000.
4.
Inyandiko y’ubuhamya bwa Elvedin Pašić
- Nomero y’ikimenyetso gihamya: D30
- Nomero y’inyandiko: 137020
- Itariki cyakiriweho: 21 Ukwakira 2004
- Urubanza rwa: Krajišnik (IT-00-39)
“Muri iyo mbaga y’abantu harimo n’abahungu na bo bagize uruhare mu gukubita. Abagore bari bafite amashoka na majagu ariko bakadukubitisha imihini yabyo. Abatari bafite ikintu cyo kwifashisha badukubitishaga amaboko bakanadutera imigeri. Ni na ko badutukaga ubutitsa. […] Nagerageje kwiruka ndetse nari hafi yo kugera kuri bisi nuko haza umugore amfata mu mugongo anjugunya mu muhanda. Yari afashe icyuma nuko aravuga ati “reka nice aka gahungu k’Akabalija; abahungu banjye babiri biciwe muri Večići”. Ako kanya, haje umusirikare nuko amaze guhigika uwo mugore ahita anjugunya muri bisi. Ni njye wa nyuma winjiye muri iyo bisi.”
Umutangabuhamya Elvedin Pašić yari afite imyaka 13 y’amavuko ubwo urusisiro yari atuyemo mu karere ka Kotor Varoš ho muri Bosiniya na Herizegovina rwagabwagaho igitero muri Gicurasi 1992. Mu buhamya yatanze mu rukiko mu Ukwakira 2004, Pašić yavuze uko byamugendekeye kuva ubwo yatangiye kubona abasirikare b’Abaseribe biyongera mu rusisiro yari atuyemo mbere gato y’igitero, kugera ubwo byabaye ngombwa ko avanwa muri ako gace ku ngufu nyuma y’amezi make afashwe akanafungwa n’abasirikare b’Abaseribe.
Mu ibaza rinyomoza, Pašić yabajijwe n’Ubwunganizi bw’abaregwa kugira ngo busuzume bimwe mu byo yavuze mu buhamya bwanditse yatanze mu Ukuboza 2000, bugaragazwa aha.
Mu bibazo Pašić yabajijwe, harimo icyo kumenya niba, ahantu henshi muri ibyo bintu yanyuzemo, yarumvaga ko abasirikare b’Abaseribe babaga bagerageza kumurindira umutekano.
Pašić yasubije ko ari uko yabyumvaga.
Urubanza rwa Krajišnik (IT-00-39)
Urugereko rwa Mbere rw’Iremezo rwa TPIY rwasanze Momčilo Krajišnik, wahoze ari umwe mu bategetsi b’Abaseribe bo muri Bosiniya, ahamwa n’ibyaha byari bikubiyemo kwimura ku ngufu ibihumbi byinshi by’Abayisiramu n’abasivire b’Abakorowate, harimo abagore, abana, abantu bashaje.
Mu Nyandiko y’urubanza mu rw’iremezo, havugwamo ko kuva ku itariki ya 18 Werurwe kugera ku ya 30 Ukuboza 1992, ingabo z’Abaseribe zagabye ibitero ku Bayisiramu no ku Bakorowate bari batuye mu migi, mu nsisiro no mu midugudu mu turere 35 two muri Bosiniya na Herizegovina, tutagiraga abaturwanirira kandi tutanarangwagamo ahantu hibasirwaga n’ibitero bya gisirikare. Urugereko rwa Mbere rw’Iremezo rwasanze Abayisiramu n’Abakorowate baragiriwe nabi bakanicwa n’abasirikare b’Abaseribe bo muri Bosiniya. Akenshi abagabo barafatwaga bakajyanwa mu magereza, naho abagore n’abana bakirukanwa mu mago yabo ku ngufu bagafungwa cyangwa bagategekwa kuva mu mugi bari batuyemo. Mu magereza menshi aho Abayisiramu n’Abakorowate babaga bafungiwe bari bafite imibereho mibi cyane bikabije, nta byo kurya bihagije, nta mazi, imiti cyangwa ibikoresho by’isuku. Kenshi abafungwa barakubitwaga kandi rimwe na rimwe bagasambanywa ku gahato n’abasirikare b’Abaseribe. Abafungwa benshi barahakomerekeye, bahungabana ku mubiri no mu mutwe kandi baranaharwarira. Ibyo byaviriyemo abafungwa benshi gupfa. Byongeye kandi, abafungwa benshi bishwe bigambiriwe n’abantu bitwaraga gisirikare, abaporisi cyangwa n’abandi basirikare b’Abaseribe.
Krajišnik yahamijwe ibyaha by’itoteza, kumenesha no kwimura ku ngufu abasivire batari Abaseribe nk’ibyaha byibasiye inyokomuntu. Urugereko rw’Ubujurire rwemeje ibyo byemezo by’Urugereko rwa Mbere rw’Iremezo byamuhamije ibyaha.
5.
Amajwi yafashwe kuri kasete y’ikiganiro cya Radiyo RTLM cyo ku itariki ya 31 Gicurasi 1994 n’inyandukuro y’icyo kiganiro
- Nomero y’ikimenyetso gihamya: P103/18C
- Nomero y’inyandiko: 7900
- Itariki ikimenyetso cyakiriweho: 12 Nyakanga 2002
- Urubanza rwa: Nahimana na bagenzi be (Urubanza rwitiriwe itangazamakuru) (ICTR-99-52)
“Babeshye abana b’Abatutsi babizeza ibitangaza. Ejo nimugoroba, nagiye kureba akana k’inkotanyi kari kajugunywe mu mwobo wa metero 15. Kaje kubasha kuvamo, hanyuma kicishwa ubuhiri. Mbere yo gupfa, bagahase ibibazo gasubiza ko inkotanyi zabijeje ko zizabarihira amashuri kugera muri kaminuza. Nyamara, ibyo byashobora gukorwa umuntu atarinze gushyira mu kaga ubuzima bwe cyangwa atabanje kuyogoza igihugu. Ntitwumva rero iyo mitekerereze y’inkotanyi. Ntiziturusha intwaro, zaba into cyangwa inini. Byongeye kandi, turi benshi kuzirusha. Ndakeka ko zizashiraho niba zitisubiyeho.”
Ayo majwi y’ikiganiro yakuwe muri imwe mu makasete menshi yafatiweho ibiganiro bya radiyo RTLM yakiriwe na TPIR nk’ibimenyetso mu “rubanza rwitiriwe itangazamakuru” mu mwaka wa 2002. Porokireri yavuze ko guhamagarira abantu urwango n’urugomo bishingiye ku moko byari bimwe mu bintu by’ingenzi byari bigize umurongo ngenderwaho w’ibiganiro RTLM yahitishaga mu mwaka wa 1994.
Mu Nyandiko y’urubanza yo ku itariki ya 3 Ukuboza 2003, Urugereko rwa Mbere rw’Iremezo rwa TPIR rwasanze muri iki kiganiro nyirizina nta kigaragaza niba uwo mwana w’Umututsi yari afite intwaro cyangwa niba hari ingorane yashoboraga guteza. Rwanavuze ko mu kuvuga kuri urwo rupfu rubabaje rw’uwo mwana, umunyamakuru Kantano Habimana wa RTLM nta mpuhwe yagaragaje.
Urubanza rwa Nahimana na bagenzi be (Urubanza rwitiriwe itangazamakuru) (ICTR-99-52)
Urugereko rwa Mbere rw’Iremezo rwa TPIR rwasanze ibiganiro RTLM yahitishaga n’inyandiko zasohokaga mu kinyamakuru cya Kangura byarashishikarizaga rubanda, ku buryo butaziguye, gukora jenoside bibasira Abatutsi, harimo n’abana, mu Rwanda hose. Abantu batatu bahamijwe ibyaha na TPIR kubera ibikorwa bya RTLM na Kangura: Ferdinand Nahimana, washinze RTLM kandi wari unayibereye umugenabitekerezo, Jean-Bosco Barayagwiza, umwe mu bantu bashinze ishyaka ry’Impuzamugambi ziharanira Repubulika (CDR), na Hassan Ngeze, umwanditsi mukuru w’ikinyamakuru Kangura.
Mu Nyandiko y’urubanza mu rw’iremezo, havugwamo ko RTLM na Kangura byitaga Abatutsi “abanzi”, harimo n’abana, hanyuma bakicwa. Mu guharabika Abatutsi nk’abantu b’abagome muri kamere yabo, bityo ko umuntu wese wo muri ubwo bwoko ari “umwanzi”, RTLM na Kangura byahamagariye rubanda gutsemba Abatutsi, abana babo n’abagore batwite abana b’Abatutsi mu rwego rwo guhangana n’ibibazo bya poritike bavugaga ko byaterwaga n’Abatutsi.
Urugereko rw’Ubujurire rwemeje ibyemezo byo mu rw’iremezo byari byarahamije icyaha Nahimana kubera guhamagarira abantu mu buryo butaziguye kandi mu ruhame gukora jenoside kubera ibiganiro RTLM yahitishije nyuma y’itariki ya 6 Mata 1994, n’itoteza nk’icyaha cyibasiye inyokomuntu. Rwanemeje ibyemezo byo mu rw’iremezo byari byarahamije icyaha Barayagwiza kubera jenoside, itsembatsemba n’itoteza nk’ibyaha byibasiye inyokomuntu. Hanyuma, Urugereko rw’Ubujurire rwemeje ibyemezo byo mu rw’iremezo byari byarahamije icyaha Ngeze kubera gushyigikira ikorwa rya jenoside muri Gisenyi, guhamagarira abantu mu buryo butaziguye kandi mu ruhame gukora jenoside binyuze mu nyandiko yatangazaga muri Kangura mu mwaka wa 1994 no gushyigikira itsembatsemba nk’icyaha cyibasiye inyokomuntu.
6.
Iperereza ry’Ibiro bya Porokireri wa TPIY ku mabombe yarashwe kuri Alipašino Polje ku itariki ya 22 Mutarama 1994
- Nomero y’ikimenyetso gihamya: P3281F
- Nomero y’inyandiko: 38574
- Itariki ikimenyetso cyakiriweho: 6 Gicurasi 2002
- Urubanza rwa: Galić (IT-98-29)
“Twarimo dukina ku tuntu tugenda ku rubura nuko tuba twumvise amabombe agwa. Twumvaga aturikiye hafi kubera urusaku rukaze rw’amabombe, nuko tugira ubwoba dutangira guhunga. Tutaragera ariko ku marembo y’inyubako, ikibombe cyahise kigwa inyuma yacu. Cyahitanye Daniel Juranić, kinkomeretsa ku mutwe, ku kuguru no ku kuboko, kinakomeretsa Admir n’Elvir.”
Umutangabuhamya Muhamed Kapetanović yari afite imyaka 10 ku itariki ya 22 Mutarama 1994 agace yari atuyemo, k’ahitwa Alipašino Polje muri Sarajevo, muri Bosiniya na Herizegovina, kasutsweho ibibombe ubwo yarimo akina na bagenzi be ku rubura.
Kapetanović yatanze ubuhamya muri TPIY avuga ko kwa muganga bamubaze ku kuguru incuro zirindwi kandi ko yamaze imyaka ibiri mu gihugu cy’u Butaliyani ahavurirwa ibikomere bikomeye yari afite. Iyi videwo yerekanwa aha yakozwe n’Ibiro bya Porokireri hashize imyaka igera kuri irindwi nyuma y’iraswa ry’ayo mabombe, mu mwaka wa 2001, ubwo Kapetanović yari afite imyaka 17 y’amavuko. Muri iyi videwo, Kapetanović yerekana ahantu we na bagenzi be barimo bakinira amabombe ataratangira kwisuka, ahantu bombe yaguye ku butaka, ahantu yakomeretse n’icyerekezo yirukiyemo amabombe atangiye kwisuka.
Urubanza rwa Galić (IT-98-29)
Uru rubanza rwari rwerekeranye n’ibintu byabaye muri Sarajevo no mu duce tuyikikije, kuva muri Nzeri 1992 kugera muri Kanama 1994. Urugereko rwa Mbere rw’Iremezo rwa TPIY rwahamije Stanislav Galić, komanda w’ingabo z’Abaseribe bo muri Bosiniya, icyaha kijyanye no kuba yarayoboye ibitero byibasiye abasivire. Ibyo yabikoze ahanini agambiriye gukwirakwiza iterabwoba mu baturage ba Sarajevo.
Urugereko rwa Mbere rw’Iremezo rwasanze, ku buryo budashidikanywaho, abasivire b’i Sarajevo baribasiwe n’ibitero by’ingabo z’Abaseribe bo muri Bosiniya. Abatangabuhamya batanze ubuhamya bavuga ko bagabweho ibitero byinshi mu duce bari batuyemo, ndetse bakanagabwaho ibitero bari mu mihango yo gushyingura abapfuye, bari mu mamodoka y’imbangukiragutabara, mu mamodoka atwara abagenzi nk’ayitwa taramu, amabisi, cyangwa se bagenda ku magare. Banagabwegaho ibitero bari mu mirima bahinga, bari mu masoko bahaha cyangwa bakora imirimo yo gusukura umugi. Abana bagabwagaho ibitero barimo bakina cyangwa bagenda mu mihanda y’imigenderano.
Galić yahamijwe ibyaha by’ibikorwa by’urugomo, ahanini byari bigamije gukwirakwiza iterabwoba mu baturage, icyaha cy’ubuhotozi n’ibindi bikorwa birenze kamere nk’ibyaha byibasiye inyokomuntu. Urugereko rw’Ubujurire rwemeje ibyemezo by’Urugereko rwa Mbere rw’Iremezo byari byamuhamije ibyaha.
Abana nk’abakoze ibyaha
Muri Sitati ya TPIY cyangwa iya TPIR, ntihavugwamo ko ububasha bw’izo nkiko bugomba kugarukira ku bantu bari bafite imyaka 18 cyangwa bari bayirengeje igihe ibyaha byakorewe.
Cyakora, nta bana barezwe muri TPIY cyangwa TPIR nk’abakoze ibyaha.
7.
Ubuhamya bwanditse PW38 yatanze mu cyongereza: Brent Beardsley
- Nomero y’ikimenyetso gihamya: DB72A
- Nomero y’inyandiko: 9638
- Itariki ikimenyetso cyakiriweho: 4 Gashyantare 2004
- Urubanza rwa: Bagosora na bagenzi be (Urubanza rwitiriwe Abasirikare I) (ICTR-98-41)
“Ndibuka ko narebye hepfo, hari umugore wari wagerageje kurengera uruhinja rwe. Hari umuntu wari wamukuyeho urwo ruhinja rwe. Urwo ruhinja rwari rukiri ruzima rugerageza konka amabere ya nyina.”
Majoru Brent Beardsley yatanze ubuhamya muri TPIR mu “Rubanza rwitiriwe abasirikare I” avuga ku byo yiboneye ubwo yari mu Rwanda mu mwaka wa 1993 no mu wa 1994 ubwo yari umunyamabanga wihariye wa Jenerari Roméo Dallaire mu Ngabo z’Umuryango w’Abibumbye zishinzwe kubungabunga amahoro mu Rwanda (MINUAR). Majoru Beardsley yatanze ubuhamya ku bintu binyuranye, harimo ubuhamya ku byo yiboneye incuro ebyiri hicwa abana n’izindi mpunzi.
Mu buhamya bwe, Majoru Beardsley yavuze ko ubwa mbere yabonye imirambo y’abana bari banizwe mu misozi yo mu karere k’ibirunga mu majyaruguru y’iburengerazuba bw’u Rwanda mu ntangiriro z’Ukuboza 1993. Majoru Beardsley yavuze kandi ko, ku ncuro ya kabiri, yageze kuri Paruwase ya Gikondo muri Perefegitura ya Kigali ku itariki ya 9 Kamena 1994 agasanga akayira kerekezaga kuri paruwase kuzuyemo imirambo y’abana, naho mu kiriziya ubwaho harimo imirambo irenga 150.
Inyandiko y’ubuhamya ivugwa aha, hamwe n’ubuhamya Majoru Beardsley yatangiye mu Rukiko, yakoreshejwe n’Ubwunganizi bw’Aloys Ntabakuze mu guhakana ibyo Porokireri yavugaga ko batayo y’abaparakomando, yari iyobowe na Ntabakuze icyo gihe, yarimo ikorera muri ako gace mu gihe ubwicanyi bwo kuri Paruwase ya Gikondo bwabaga. Urugereko rwa Mbere rw’Iremezo rwa TPIR rwasanze ubwo buhamya bushinja butagaragaza bihagije ko abasirikare bo muri batayo y’abaparakomando bagize uruhare muri icyo gitero.
Urubanza rwa Bagosora na bagenzi be (Urubanza rwitiriwe abasirikare I) (ICTR-98-41)
Urugereko rwa Mbere rw’Iremezo rwa TPIR rwasanze abasirikare bakuru batatu b’igisirikare cy’u Rwanda, Théoneste Bagosora, Aloys Ntabakuze n’Anatole Nsengiyumva, bahamwa n’ibyaha byerekeranye n’iyicwa ry’abantu bari bakomeye n’abanyaporitike batavugaga rumwe n’ubutegetsi mu Rwanda, ubwicanyi bwabereye ahantu hanyuranye mu gace ka Kigali no muri Perefegitura ya Gisenyi, n’iyicwa ry’abasirikare b’Ababiligi bo muri MINUAR babungabungaga amahoro bishwe nyuma yo kwamburwa intwaro. Uregwa wa kane, Gratien Kabiligi, yagizwe umwere ku byaha byose yaregwaga.
Abenshi mu bakorewe ibyaha bari abasivire b’Abatutsi biciwe mu mago yabo, ahantu abantu bari mu makuba bahungiraga nko mu nsengero no mu bigo by’amashuri, cyangwa ku mabariyeri mu nzira barimo bahungira aho hantu bitewe n’imirwano yubuye cyangwa ibindi bitero. Mu nyandiko y’urubanza mu rw’iremezo, hanavugwa ku buhamya bwatanzwe n’umwe mu batangabuhamya bashinja, wavuze ko “imirambo y’abana, yari yatemagujwe imihoro, yari yuzuye mu nzira inyura kuri iyo nyubako.”
Bagosora yahamijwe icyaha cya jenoside, ibyaha byibasiye inyokomuntu (ubuhotozi, itsembatsemba, itoteza, gusambanya ku gahato n’ibindi bikorwa birenze kamere muntu) n’ibyaha binyuranyije bikomeye n’Ingingo ya 3 ihuriweho n’Amasezerano y’i Jeneve hamwe n’Inyongera yayo ya 2 (ibikorwa byangiza ubuzima n’ibihungabanya agaciro k’umuntu). Ntabakuze yahamijwe icyaha cya jenoside, ibyaha byibasiye inyokomuntu (ubuhotozi, itsembatsemba, itoteza, n’ibindi bikorwa birenze kamere muntu) n’ibyaha binyuranyije bikomeye n’Ingingo ya 3 ihuriweho n’Amasezerano y’i Jeneve hamwe n’Inyongera yayo ya II (ibikorwa byangiza ubuzima). Nsengiyumva yahamijwe icyaha cya jenoside, ibyaha byibasiye inyokomuntu (itsembatsemba n’itoteza) n’ibikorwa byangiza ubuzima nk’ibyaha binyuranyije bikomeye n’Ingingo ya 3 ihuriweho n’Amasezerano y’i Jeneve hamwe n’Inyongera yayo ya II. Urugereko rw’Ubujurire rwemeje ibyemezo by’Urugereko rwa Mbere rw’Iremezo byahamije ibyaha abaregwa.
8.
Ibisobanuro byanditswe ku bimenyetso gihamya n’umutangabuhamya Berisha mu rukiko ku itariki ya 2 Gashyantare 2009 n’Igiti cy’amasano kigaragaza igice kimwe cy’umuryango wa Berisha
- Nomero y’ikimenyetso gihamya: P00275
- Nomero y’inyandiko: 300563
- Itariki ikimenyetso cyakiriweho: 4 Gashyantare 2009
- Urubanza rwa: Đorđević (IT-05-87/1)
“Abana banjye baraje nuko Altin arambwira ati “Mama, bankomerekeje”. Yarimo avirirana amaraso ku kuboko. Hanyuma aravuga ati “Mama, abaporisi bandashe ariko bampushije. Ibara ry’uruhu rwe ryari ryahindutse, yijimye. Umutima we warimo udihagura. Barasaga n’abana babaga barimo biruka bahunga. Bidatinze, hari abaporisi baje badutegeka kwinjira muri resitora yari aho. Harimo ameza, nuko twese twinjiramo. Badutegetse kwicara, nuko tukimara kwicara baratangira bararasa ubutitsa. Barashe amasasu menshi, bakoresheje imbunda zirasa urufaya.”
Umubare “1” mu ibara ritukura ku kimenyetso gihamya cyahawe nomero P00275, ifoto yafatiwe mu kirere y’akarere ka Suva Reka muri Kosovo, wanditsweho na Shyhrete Berisha yerekana aho we n’abavandimwe be, harimo n’abana be, bajyanywe muri resitora bakaraswa n’itsinda ry’abaporisi ku itariki ya 26 Werurwe 1999.
Mu buhamya bwe, Berisha avuga ko, ku bavandimwe be 31 bari kumwe na we muri iyo resitora uwo munsi, batatu ari bo bonyine barokotse. Muri abo bavandimwe be biciwe muri iyo resitora, 15 bari abana bafite imyaka 17 y’amavuko no munsi yayo. Umuto kurusha abandi muri abo bahiciwe, Eron, yari amaze amezi 10 avutse. Ikimenyetso gihamya cyahawe nomero P00272, igice cy’igishushanyo ndangamasano cy’umuryango wa Berisha, kigaragaza abari muri iyo resitora uwo munsi mu nyuguti z’ubururu kikanagaragaza imyaka y’amavuko ya buri umwe muri bo.
Urubanza rwa Đorđević (IT-05-87/1)
Vlastimir Đorđević, wahoze ari umuporisi mukuru mu giporisi cya Seribiya, yahamijwe ibyaha n’Urugereko rwa Mbere rw’Iremezo rwa TPIY kubera uruhare yagize mu mugambi mubisha uhuriweho wari ugamije guhindura imibare y’abagize amoko atuye muri Kosovo kugira ngo ubwoko bw’Abaseribe abe ari bwo buganza ayandi muri icyo gihugu. Nk’uko bivugwa mu nyandiko y’urubanza mu rw’iremezo, mu rwego rwo gushyira mu bikorwa uwo mugambi, hashyizweho gahunda y’iterabwoba yasakaye hose n’ibikorwa by’urugomo byakorerwaga Abanyarubaniya bo muri Kosovo mu mwaka wa 1999, byari birimo ibyaha byo kubamenesha mu gihugu, ubuhotozi, ibindi bikorwa birenze kamere (kubimura ku ngufu aho bari batuye) n’itoteza.
Byongeye kandi, mu nyandiko y’urubanza mu rw’iremezo, hagaragaramo ko Đorđević yari azi ku buryo burambuye ibintu byabaye, kandi ko yagize uruhare rw’ingenzi mu kuyobora ibikorwa by’abasirikare bacungwaga na Minisiteri y’Ubutegetsi bw’igihugu ya Seribiya kimwe n’umurava bakoranye mu guhisha ibimenyetso by’ubwo bwicanyi bwibasiye Abanyarubaniya bo muri Kosovo. Urugereko rwa Mbere rw’Iremezo rwasanze kandi Đorđević ku giti cye yaragize uruhare rutaziguye mu gukoresha imitwe yitwaraga gisirikare mu buryo butemewe n’amategeko muri Kosovo, harimo abitwaga “Scorpions”, bagize uruhare rutaziguye mu kurasa abagore n’abana 19 b’Abanyarubaniya bo muri Kosovo mu karere ka Podujevo/Podujeve, bakicamo abantu 14.
Đorđević yahamijwe icyaha cyo kumenesha abantu mu gihugu, ibindi bikorwa birenze kamere (kwimura ku ngufu abantu aho bari batuye), ubuhotozi, itoteza rishigiye ku bwoko nk’ibyaha byibasiye inyokomuntu, n’ubuhotozi nk’icyaha cyo kunyuranya n’amategeko cyangwa n’umuco bikurikizwa mu ntambara. Urugereko rw’Ubujurire rwemeje ibyo byemezo byari byamuhamije icyaha mu rw’iremezo. Byongeye kandi, Urugereko rw’Ubujurire, mu kwemera impamvu y’ubujurire ya Porokireri, rwasanze Đorđević ahamwa n’icyaha cy’itoteza nk’icyaha cyibasiye inyokomuntu kubera ubugizi bwa nabi bushingiye ku gitsina yagiriye umukobwa w’Umunyarubaniya wo muri Kosovo, abagore babiri bakiri bato, n’abandi bagore babiri.
Reba n’ibindi
- Urubanza rwa: Đorđević (IT-05/87/1) (mu cyongereza)
- Ibisobanuro byanditswe ku bimenyetso gihamya n’umutangabuhamya Berisha mu rukiko ku itariki ya 2 Gashyantare 2009
- Igiti cy’amasano kigaragaza igice kimwe cy’umuryango wa Berisha
- Inyandikomvugo itari ibanga y’iburanisha ryo ku itariki ya 4 Gashyantare 2009 (mu cyongereza)
Ubukemuramanza bw’inkiko
Ubukemuramanza bwa TPIY n’ubwa TPIR bwagize uruhare mu gushimangira ukurindwa kw’abana mu gihe cy’intambara.
By’umwihariko, imanza zaciwe na TPIY na TPIR zafashe ko, mu igena ry’ibihano, kuba abakorewe ibyaha bari bakiri bato no kuba abana badashobora kwirwanaho kubera intege nke zabo bifatwa nk’impamvu nyongeragihano. Mu rubanza rwa Kunarac na bagenzi be, Urugereko rwa Mbere rw’Iremezo rwa TPIY rwasanze ko kuba bamwe mu bakorewe ibyaha bari bakiri bato (ahanini, bafite hagati y’imyaka 15 na 19) no kuba umwe mu bakorewe ibyaha yari muto cyane (yari afite hafi imyaka 12) byagombaga gufatwa nk’impamvu nyongeragihano. Mu rubanza rwa Blaškić, Urugereko rwa Mbere rw’Iremezo rwa TPIY rwasanze ko ukwibasirwa kw’abagore n’abana mu baturage rusange byagombaga gufatwa nk’impamvu nyongeragihano. Urugereko rwa Mbere rw’Iremezo rwa TPIR na rwo rwafashe icyemezo nk’icyo mu rubanza rwa Muhimana.
9.
Ifoto yafatiwe mu kirere ya sitade [n’ibitaro]
- Nomero y’ikimenyetso gihamya: P23
- Nomero y’inyandiko: 24
- Itariki ikimenyetso cyakiriweho: 11 Mata 1997
- Urubanza rwa: Kayishema na bagenzi be (ICTR-95-1)
Umutangabuhamya wiswe O yari umuganga wakoraga mu Bitaro bya Kibuye muri Perefegitura ya Kibuye, mu Rwanda, muri Mata no muri Gicurasi 1994. Mu buhamya bwe mu Rukiko, uyu mutangabuhamya avuga ko icyo gihe, abana b’Abatutsi 72 bari barokotse ubwicanyi bwabereye mu kigo cya Home Saint-Jean bajyanywe ku bitaro aho O yakoraga. Abo bana bari mu kigero cy’imyaka iri hagati y’umunani na 15 kandi banegekaye.
Mu buhamya bwe imbere ya TPIR, O yavuze ko ku itariki ya 3 Gicurasi 1994 yagiye mu nama yarimo abategetsi ba Reta aho yagaragaje impungenge ku mutekano w’abo bana bari mu bitaro nyuma y’aho Interahamwe zari zashatse kubagirira nabi. Muri iyo nama, Minisitiri w’Itangazamakuru yamutonganyije kubera izo mpungenge yagize hanyuma yumvikanisha ko abo bana bafatwaga nk’abanzi. Ageze ku bitaro avuye muri iyo nama, O yahise amenya ko abo bana basohowe mu bitaro ku ngufu bakicwa.
Ifoto, yafatiwe mu kirere yerekanwa aha, iriho sitade yo mu mugi wa Kibuye, ahapfiriye ibihumbi by’abagabo, abagore n’abana, n’ibitaro bya Kibuye, biri inyuma gato ya Sitade.
Urubanza rwa Kayishema na bagenzi be (ICTR-95-1)
Uru rubanza rwari rwerekeranye n’ubwicanyi bwabereye muri Perefegitura ya Kibuye kuva muri Mata kugera muri Kamena 1994 kuri Sitade, ku Kiriziya y’Abanyagatorika no mu kigo cya Home Saint-Jean mu mugi wa Kibuye, ku rusengero rwa Mubuga, no mu gace ka Bisesero. Urugereko rwa Mbere rw’Iremezo rwa TPIR rwahamije icyaha Clément Kayishema, wari Perefe wa Kibuye, na Obed Ruzindana, wari umucuruzi, kubera ibyabereye aho hantu.
Urugereko rwa mbere rw’iremezo rwasanze abagabo, abagore n’abana b’Abatutsi benshi barahunze ubwicanyi bwarimo bukorwa muri Perefegitura ya Kibuye. By’umwihariko, abantu bagera ku bihumbi 8 bahungiye muri icyo kigo, hagati y’ibihumbi 5 na 27 bahungira muri sitade, naho abari hagati y’ibihumbi 4 na 5.500 bahungira mu rusengero rwa Mubuga. Ababarirwa mu bihumbi mirongo bahungiye mu gace ka Bisesero. Rwanzuye ko usibye no kuba harishwe Abatutsi “batagira ingano”, ikindi kigaragara ni uko ubwicanyi bwakozwe “nta kuvangura igitsina cyangwa imyaka y’amavuko. Abagabo, abagore, abasaza n’abakecuru n’abakiri bato bishwe nta kubabarira. Abana biciwe mu maso y’ababyeyi babo n’abagore basambanywa ku gahato mu maso y’abantu bo mu miryango yabo. Nta Mututsi baretse, habe n’uwari ufite intege nke cyangwa umugore utwite.”
Urugereko rwa mbere rw’Iremezo rwemeye kandi nk’ikimenyetso inyandukuro y’amagambo y’imwe mu “ndirimbo z’itsembatsemba” yaririmbwaga n’abari mu mitwe y’Abahutu yitwaraga gisirikare. Iyo ndirimbo yashishikarizaga abagabaga ibitero kutagira n’umuntu ushaje n’umwe basiga ndetse n’impinja kubera ko Paul Kagame (icyo gihe wari uyoboye ingabo za FPR) yari yaravuye mu Rwanda ari umwana.
Kayishema yahamijwe ibyaha bine bya jenoside. Ruzindana yahamijwe icyaha kimwe cya jenoside. Urugereko rw’Ubujurire rwemeje ibyo byemezo by’Urugereko rwa Mbere rw’Iremezo byari byahamije icyaha abaregwa.
10.
Videwo yerekana inkambi y’abarokotse ubwicanyi bwabereye i Srebrenica
- Nomero y’ikimenyetso gihamya: P386
- Nomero y’inyandiko: 83677
- Itariki ikimenyetso cyakiriweho: 26 Nyakanga 2000
- Urubanza rwa: Krstić (IT-98-33)
“Uburyo bw’imibereho? Sinavuga ko byari uburyo bw’imibereho kubera ko nta mibereho yari muri iyo nkambi. Nk’uko mwabibonye, baba mu twumba duto, duto rwose. Nta mibereho bwite bagiraga, mbese nta buryo busanzwe bukwiye bari bafite, cyane cyane ku bana, bwo gukuriramo muri iyo nkambi.”
Ubwo yatangaga ubuhamya bwe muri Nyakanga 2000 muri TPIY, Jasna Zečević yari umuyobozi mukuru wa Vive Žene, umuryango udaharanira inyungu washyiriweho gufasha mu isanamitima ku bagore n’abana bahohotewe kubera intambara. Mu buhamya bwe, Zečević yavuze ku bibazo abagore n’abana bahuye na byo nyuma yo guhura n’ihahamuka batewe n’intambara, n’urugamba barwanye rwo kongera gusubira mu mirimo y’ibanze y’ubuzima mu gihe bari mu makambi y’impunzi.
Iyi videwo, yakozwe muri Kamena 2000 mu gihe cy’iperereza rya Porokireri, yerekana inkambi ya Špionica muri Srebrenica, ho muri Bosniya na Herizegovina, icyo gihe yarimo abantu bagera kuri 500 mu mazu 20. Nk’uko Zečević abivuga muri iyi videwo, buri muryango w’abantu bane cyangwa batanu wahabwaga icyumba kimwe muri imwe muri ayo mazu, naho ubwiherero n’igikoni bakabihuriraho n’abandi.
Urubanza rwa Krstić (IT-98-33)
Uru rubanza rwari rwerekeranye n’ibintu byabereye i Srebrenica hagati ya Nyakanga n’Ugushyingo 1995. Radislav Krstić, komanda w’umutwe w’ingabo z’Abaseribe bo muri Bosiniya witwaga Drina Corps, yahamijwe ibyaha bijyanye n’ishimutwa ry’abagore, abana n’abantu bashaje b’Abanyabosiniya mu karere ka Srebrenica, n’iyicwa riri kuri gahunda ry’abagabo n’abahungu b’Abayisiramu ibihumbi 7 bo muri Bosiniya nyuma y’aho ingabo z’Abaseribe bo muri Bosiniya zigaruriye Srebrenica.
Mu gusubiramo urwo rubanza, Urugereko rw’Ubujurire rwa TPIY rwasanze Krstić yari azi ko ubwicanyi bwarimo bukorwa kandi ko yemereye itsinda ry’abofisiye bari bagize urwego rukuru rw’igisirikare cy’Abaseribe bo muri Bosiniya gukoresha abasirikare n’ibikoresho yari ashinzwe kugira ngo yorohereze abakoraga ubwo bwicanyi. Urugereko rw’Ubujurire rwasanze ahamwa n’icyaha cyo gushyigikira mu gukora icyaha cya jenoside, gushyigikira ubuhotozi bifatwa nk’icyaha cyo kunyuranya n’amategeko cyangwa n’umuco bikurikizwa mu ntambara, gushyigikira itsembatsemba n’itoteza nk’ibyaha byibasiye inyokomuntu, itoteza n’ubuhotozi nk’icyaha cyo kunyuranya n’amategeko cyangwa n’umuco bikurikizwa mu ntambara.
Umucamanza Theodor Meron, Perezida wa MICT:
"Bitewe n’uko abana n’abandi basivire bakomeza kugenda bibasirwa n’ibikorwa by’urugomo biri kuri gahunda mu ntambara ku isi yose, tugomba kwibuka akamaro ko gukora ibishoboka byose kugira ngo amategeko mpuzamahanga arengera abantu mu gihe cy’intambara yubahirizwe, kubera ko ayo mategeko arengera abantu badafite uruhare mu ntambara, harimo n’abana. Inkiko mpuzamahanga mpanabyaha zagize uruhare rw’ingenzi mu gushimangira urwego amategeko mpuzamahanga arengera abantu mu gihe cy’intambara agomba gukoreshwamo n’aho agomba kugarukira no mu gusobanura neza ko abatubahirije ayo mategeko bagomba kubiryozwa"


text:
Bibiliya iravuga ngo “kugira ngo Satani atagira icyo adutsindisha kuko tutayobewe imigambi ye” 2 Abakorinto 2:11. Nubwo ibitero bya Satani bitoroshye ariko dukwiye kwambara intwaro zose z’Imana zikadukingira umubisha , tukabaho turamya Imana ariko twiteguye kurwana na Satani.
Bamwe bashobora kutabyumva gutyo ariko turi mu ntambara, niyo mpamvu intumwa Pawulo yavuze ngo turwane intambara nziza. Ururimi nirwo rwica kandi ni rwo rukiza.
Dukwiye kwitonda mu magambo tuvuga kuko ibyo tuvuga cyangwa twatura ku buzima bwacu bigira uruhare mu bitubaho, bivuga ko ururimi rwacu rurema.
Hari umuntu wigeze kuvuga ko umuntu apfa iyo avuze ngo ndapfuye kuko ari bwo umutima we umwakiriza urupfu, kuko iyo umuntu akiyumvamo ibyiringro byokongera kubaho byibuze yaba agifite amahirwe y’ubuzima.
Guta ibyiringirokugeza aho ubyatura ni ugua satani urwaho rukomeye kuko uba umwumvisha ko ntacyo Imana igikoze cyangwa se yananiwe byarangiye.
Satani aturasa ho imyambi myinshi bihagije , ntidukwiye kwemera ko hari n’ibitero bituzaho tubyikururiye bitewe no kwiyaturaho urupfu.
Umugabo witwa Tony Nolan “ kubabazwa ni wo mubavu w’abizera” bivugako imyambi Satani aturasaho, iba ikwiye gutuma dukomera maze abaza badusanga aho kwakira inkuru z’urucantege ahubwo bagasubizwamo imbaraga kuko twababwiye ko kabone n’ubwo turi mu makuba tutari abo gupfa ahubwo turi abarame cyane ko turi muri Kristo Yesu.
Satani azakugabaho ibitero aciye mu bantu, bazakuvuga banenge ibyo ukora kabone n’ubwo waba uri mu nzira itunganye, ntuzabatureho urupfu uzabatureho kubaho nk’uko Yesu yavuze ngo Data ubababarire kuko batazi icyo bakora.
Yesu ni ubuzima , niba umufite atura ubuzima kuri wowe, kandi unature ubuzima ku bagukikije, ururimi rwawe ntirukature urupfu kandi Yesu yararatsinze. Mu kazi kawe, mu muryango wawe, mu itorero ryawe, hari ibyo Satani ashaka kwica , wimutiza umurindi ahubwo mutsindishe ijambo. Wature ubuzima.


text:
Nyamasheke: Urubyiruko rurasabwa kurwanya ibiyobyabwenge.
Nyuma y’umuganda wo gutangiza icyumweru cyo kwita ku bidukikije wabaye, abaturage bo mu murenge wa Karambi babagara ishyamba ryatewe ku bufatanye bw’abaturage na polisi y’igihugu, urubyiruko rwawitabiriye rwasabwe kurwanya ibiyobyabwenge.
Umuyobozi w’akarere ka Nyamasheke Habyarimana Jean Baptiste yasabye uru rubyiruko rwari rwiganjemo urwiga mu mashuri yisumbuye kurwanya ibiyobyabwenge ngo kuko bigaragara ko urubyiruko arirwo rukunze kubyishoramo cyane muri iki gihe.
Kuba urubyiruko ruri mu mashuri rusigaye rwishora mu biyobyabwenge ngo bihangayikije igihugu kuko arirwo cyari gitezeho amakiriro y’ejo hazaza nk’uko umuyobozi wa polisi ku rwego rw’akarere (DPC) superintendent Ntidendereza Alfred yabivuze.
Yongeyeho ko usanga ibiyobyabwenge aribyo nyirabayazana w’ibyaha bikunze kugaragara nko gufata ku ngufu, kwiba, kwica n’ibindi.
Yasabye abarezi n’ababyeyi kwigisha abana babo ububi bw’ibiyobyabwenge no kubahora hafi, anasaba ababyeyi kohereza abana babo kwiga kuko nta rwitwazo rw’amikoro make rukiriho.
Urubyiruko rw’abanyeshuri rwasabwe gushinga amahuriro (Club) agamije kurwanya ibiyobyabwenge, rukanigisha abandi babifata kubireka. DPC yavuze ko izi club zagiye zitanga umusaruro hirya no hino mu gihugu bityo zikaba zigomba gushyirwamo ingufu.


text:
Ni igitaramo giteganyijwe ku Cyumweru, tariki ya 10 Nzeri 2017, biteganyijwe ko kizabera kuri CLA (Christian Life Assembly) i Nyarutarama kuva saa kumi za nimugoroba.
Uyu mugoroba wo kuramya uzabanziriza inama y’iminsi itatu yiswe ‘Over Flow Africa Conference’ yateguwe n’itsinda rikorera mu bihugu birimo Kenya, Uganda, u Burundi n’u Rwanda (Heavenly Melodies Africa) igamije guhuriza hamwe abaramyi batandukanye mu kurushaho kwimakaza ubwami bwo guhimbaza butajegajega.
Umuyobozi wa Heavenly Melodies, Fabrice Nzeyimana, yatangaje ko iyi nama ishamikiye ku mahugurwa azahabwa abaramyi n’abafite aho bahuriye n’ivugabutumwa izahuriramo abaturutse mu bihugu bitandukanye.
Yagize ati “Over Flow Africa Conference irimo ibice bibiri harimo igitaramo kizahuza abaramyi n’Abanyarwanda bakongera gufata umwanya wo kuramya no guhimbaza . Iki gitaramo kizagaragaramo umuco wa Kinyafurika, kizaba ari intangiriro y’amahugurwa y’iminsi itatu azahabwa abapasiteri, abaramyi n’abahanzi batandukanye azajya abera kuri CLA.”
Yatumiwemo abashumba n’abaramyi bazwi mu Rwanda no mu mahanga. Aba barimo Umunya-Kenya, Timothy Kaberia, watangije ijoro ryo kuramya, Aflewo; Pasiteri HumKay ukomoka muri Uganda, Pasiteri David Ewagata uzaturuka muri Kenya, Rachael Nanyangwe wo muri Zambia. Aba biyongeraho abandi bahanzi bazwi mu Rwanda barimo Aimé Uwimana, Dudu T Niyukuri, Kavutse Olivier n’umugore we Amanda Fung, Pastor Gaby n’abaririmbyi bagize Heavenly Melodies Rwanda.
Izi nama abaramyi bazitezeho kwaguka mu ivugabutumwa ry’indirimbo
Iyi nama izatangira ku Cyumweru tariki 10 Nzeri isozwe kuya 12 Nzeri 2017. Biteganyijwe ko ku wa mbere no ku wa Kabiri iyi nama izajya itangira mu gitondo kuva saa moya kugeza saa sita n’igice; aho abaramyi n’abashumba b’amatorero atandukanye bazajya bahugurwa bakanungurana ibitekerezo ku murimo w’Imana.
Ayo mahugurwa ari ku rwego mpuzamahanga azabera kuri CLA, afite insanganyamatsiko igira iti “The Place of worship in the local church”, bishatse kuvuga ‘Ahantu ho guhimbariza Imana mu nsengero zacu’. Nyuma y’ibi biganiro, hazajya hakorwa imigoroba yo kuramya no guhimbaza kuva saa kumi n’ebyiri kugeza saa mbili z’ijoro.
Umuhanzi Ngamije Gabriel [Pastor Gaby] uzwi cyane kubera ibikorwa by’umugoroba wo kuramya “Christocentric Worship Night”yatangarije IGIHE ko izi nama ari ingirakamaro cyane ndetse bakazazungukiramo byinshi.
Yagize ati “Ubusabane bw’abaramyi n’abahanzi kimwe n’abandi bose babafasha muri uyu murimo bizana ubumwe no kungurana ibitekerezo mu bikorwa bya buri munsi. Ni umwanya wo kurushaho kunguka mu by’umwuka biciye no mu ijambo ry’Imana kuko hazaba hatumiwemo abigisha batandukanye.”
Yakomeje agira ati “Iki gikorwa ni ingenzi cyane kuko ijambo niryo twubakiyeho twese. Mu gitabo cy’Umubwiriza 10:10 haravuga ngo ‘Intorezo iyo igimbye nyirayo ntayityaze, aba akwiriye kuyongera amaboko, ariko ubwenge bugira akamaro ko kuyobora.’ Iyi nama izaba yatumiwemo abaramyi mpuzamahanga n’abashumba tuzayikuramo n’ubumenyi buzadufasha kurushaho gutyaza impano zacu.”
Ibi biganiro byitezweho kwagura uruganda rwo guhimbaza Imana, byemerewe kwitabirwa n’abayobozi b’amatsinda yo kuramya no guhimbaza; abahanzi, abacuranzi n’abakora ku buhanga bw’ibyuma. Ababyifuza biyandikisha banyuze ku rubuga http://www.hmafrica.com/event-registration/.
Heavenly Melody yatangiye ku wa 15 Gicurasi 2005, abayigize bifuza ko uku guhura kwaba urubuga aho abaramyi n’abashumba bacocera ibibazo bakunze guhura na byo mu matorero n’uburyo byabonerwa umuti.


text:
Albert NIYONSABA agiye gutangiza igikorwa cyo gufasha abarwayi abinyujije mu bitaramo bihimbaza Imana!
Umuhanzi Albert Niyonsaba aratangaza ko afite gahunda myinshi harimo izibanda ku bikorwa by’urukundo no gufasha abababaye, mu rwego rwo gukoresha impano ye ngo igirire benshi umumaro.
Tuganira, Albert yadutangarije izo gahunda muri aya magambo ati “Ni koko hari icyo numva Imana yanshyize ku mutima! Ngiye gutangiza gahunda yo gufasha abarwayi barwariye mu bitaro binyuranye binyuze mu bitaramo (concerts) ngiye kujya ntegura nise “SAMARITAN GOSPEL CONCERT”.
Igitaramo cya mbere cya SAMARITAN GOSPEL CONCERT kizatangira ku wa 11/05/2014, kibere ku rusengero rwa ADEPR Nyarugenge aho azaba ashyigikiwe n’abandi bantu bakunda gukora ibikorwa byo gufasha abarwayi nka Groupe yitwa ABACUNGUWE ibarizwa aho i Nyarugenge, hakazajya hacamo amezi abiri kigakorerwa n’ahandi bityo bityo.
Twabajije uyu muhanzi impamvu yamuteye gutekereza abarwayi bari mu bitaro, adutangariza ko ajya agerayo kenshi agasanga ibibazo bitandukanye abarwayi bafite haba abadafite kirwaza, abadafite ubushobozi bwo kugura imiti, ari abavuwe bagakira ariko bakabura ubushobozi bwo kwishyura ibitaro ngo babone gutaha, ababuze ababagemurira kandi kurwara ugafata imiti ariko ukabura ibyo kurya ko ari ikibazo ku murwayi, n’ibindi.
Iyi gahunda mu by’ukuri bigaragara ko ari iyerekwa ryiza uyu muhanzi yagize, kandi nta we utarishyigikira cyane ko ibikorwa nk’ibi ari inshingano ikomeye n’ijambo ry’Imana ubwaryo ridutegeka, bikaba bizatangira kwigisha no kongera kwibutsa benshi igikorwa cyiza cyo kwita ku barwayi.
Albert Niyonsaba yarangije icyiciro cya kabiri cya Kaminuza muri Kaminuza y’u Rwanda, mu ishami ry’ubuganga. Ubusanzwe akora umurimo wo kuvura akoresheje imiti y’ikizungu (pharmacy).
Janvier Kwizera


text:
Wari uzi aho imigisha yawe ihishe? Pasteur Desire Habyarimana
“Ariko kugira ngo tutababera igisitaza, jya ku nyanja ujugunyemo ururobo, ifi uri bubaze gufata uyende, uyasamure urasangamo sitateri uyijyane uyibahe ku bwanjye no ku bwawe” (Matayo 17:27).
Biragaragara ko Petero yari mu kibazo cyo kubura umusoro ariko kuko Yesu atabura uko abigenza amwereka uko akivamo umusoro ukaboneka.
Birashoboka ko nawe Yesu hari ibibazo yagukuyemo bikomeye ntiwari kuhikura iyo atagutabara. Yesu sinzi imigisha yaguhaye uko ingana ariko nagirango nkwibutse ko ibyo utunze byose ari ku bwa Yesu no ku bwawe.
Ibyo Imana yaguhaye kwari ukugira ngo ukorere Imana kandi n’ibibazo byawe bikemuke ariko abantu bamwe iyo bamaze kugira imigisha bakemura ibibazo byabo ntibibuka gukorera Imana. Ukwiye kubanza kwitanga wowe nk’ igitambo kizima gishimwa n’Imana hanyuma ubutunzi bwawe na bwo bugakorera Imana(Abaroma 12:1-2).
Umusore w’umutunzi yari yaritondeye amategeko ariko aje kuri Yesu amubwira ko yagenda akagurisha ibyo afite agafasha abakene, ahitamo kureka ubwami bw’Imana aho kugirango afashe abakene. Hari abantu bazabuzwa kujya mu ijuru n’ibyo bari barahawe n’Imana kuko byabananiye kubikiranukaho.
Yesu ntituzamubona agenda n’amaguru ariko umugabane we hari aho yatubwiye tuzawumushyirira. Muri Matayo 25:34-40, hagira hati: “Nari nshonje muramfungurira, nari mfite inyota mumpa icyo kunywa, nari umushyitsi murancumbikira, nari nambaye ubusa muranyambika nari ndwaye muransura nari mun zu y’ imbohe muza kundeba”.
Aho niho Yesu aba kandi dukwiye kumusanga; hari abazi ko umurimo w’ Imana ari ukugira izina ryiza mu itorero, kuba ikirangirire ariko imirimo y’ Imana iruzuye n’ubwo tutayikora.
Imana ikaguha akazi ukaba ukize ariko wajya gusenga ukavunjisha uduceri twa 5 ufite iza 5000 mu mufuka, ntube wafungurira umukene, ukagenda mu modoka wenyine, ukambara wenyine usengana n’abakene; utunze ku bwawe wibagiwe ku bwa Yesu.
Akenshi Imana iduha umugisha idukuye mu bibazo igira ngo iduhindure umuyoboro w’imigisha ngo igere ku bandi ariko kenshi turikubira; umuririmbyi ngo jye ubwanjye n’ibyo ntunze n’iby’uwo mucunguzi.
Nubikora ntuzakena kuko abigishwa babwiwe ko ntawasize ibye utazabishumbushwa inshuro 100. Mu gitabo cy’ibyakozwe n’Intumwa 4:34, intumwa zasangiraga ibyazo nta mukene wababagamo buri wese yahabwaga icyo akennye.
Imigisha usaba izamara iki mu bwami bw’Imana? Uzakorera iki Imana? Yesu ati: “Mubitse ubutunzi bwanyu aho butazaribwa n’ingese”.
Igituma abantu benshi batibuka gukorera Imana ni uko aho ubutunzi bw’umuntu buri n’umutima niho uba. Niba ubugingo bwawe buri muri Kristo Yesu ubwo no gukorera Imana bizakorohera.
Hari umutunzi umwe wibeshye ngo agiye kwagura ibigega bito yubake ibinini hanyuma abwira umutima we ngo tuza urye kuko nta kibazo uzagira. Iryo joro Imana iramubwira ngo ubugingo bwawe urabwatswe none ibyo wakoreye bizaba ibya nde? Kuko ubugingo bw’umuntu butava mu byinshi atunze.
Ariko Doruka yari azi ko gutanga bizana umugisha kuruta guhabwa, apfuye abapfakazi baramuririra arazuka kuko yakoreye Imana.
Mu gihe Koruneriyo yasengaga, Malaika yaramubwiye ngo gusenga n’ubuntu bwawe byazamutse biba urwibutso. Ubu amasengesho y’abantu benshi ni meza ariko abuzemo kugira ubuntu; nusenga wibuke imfubyi ndetse n’abakene muturanye. Imana izaguha umugisha niwiyiriza ubusa wibuke ko hari ababuraye ubibahe Imana izaguha umugisha, amen.


text:
Umuryango Mercy Ministries Internation wateguye amahugurwa ku Itorero ry’Akarere mu Kuzana Impinduka muri Kominote
Local church and Community Transformation Training
Amahugurwa ku Itorero ry’Akarere mu Kuzana Impinduka muri Kominote
Amataliki
- Igice cya mbere (Werurwe 2-10, 2016): Amahugurwa y’ibanze y’isanamitima n’ubwiyunge yo ku rwego rwa mbere n’urwa kabiri yo kwiga kwigisha abandi: Healing and Reconciliation workshop and Training of Facilitators)
Igice cya kabiri (Gicurasi 9-13, 2016): Amahame mu kuzana impinduka yuzuye muri Kommunote (Principles of Community Transformation)
Igice cya gatatu: Iki gice kigamije gufasha umunyeshuri kwimeneyereza gutanga inyigisho kw’Isanamitima n’Ubwiyunge. Igihe bizabera bizaterwa nuko umunyeshuri yateguye nawe gutanga ayo mahugurwa hanyuma akorerwe imenyerezwa (coaching)
Aho amahugurwaazabera: Ku kicaro cy’Umuryango Mercy Ministries International I Ndera/Gasabo.
Abemerewe kwitabira amahugurwa
Kuba ari umukristo
Kuba afite inshingano z’ubuyobozi mu (Umuyobozi w’Itorero,uyoboye icyiciro, etc) cyangwa umukozi muri mu ryango runaka ufite aho uhuriye gutangan’inyigisho zo kubaka amahoro cyangwa ibikorwa byo kubakaamahoro
Kuba afite ubumenyi bwibanze kuri Bibiliya
Ibisabwa
Kwitwaza Bibiliya
Kuba witeguye kurangiza amahugurwa mu gihe cyateganyijwe
Kuba ubasha gutambutsa ubutumwa wahawe kandi kubantu benshi.
Amafaranga y’ishuri: 20,000Frw. Umunyeshuri asabwe kuza ayitwaje. (yatangwa mu byiciro bibiri: 10,000frw buri cyiciro)
Kwitwaza ibikoresho by’isuku birimo umwenda w’amazi,
Kwiyandikisha n’ibindi bisobanuro
Mwahamagara kuri 0788 646774 cg 0788 61 63 84 cg mukandika kuri [email protected]
Kwiyandikisha bizarangira kuwa 25/02/2016
N.B: Abazitabira amahugurwa bazacumbukirwa banahabwe amafunguro. Ariko basabwe kwishakira amatike y’urugendo


text:
Mugisha Nsengiyumva Frank w’imyaka 12, wigaga mu kigo cy’amashuri abanza cya Saint André- Ruhina, giherereye mu Karere ka Muhanga, Umurenge wa Shyogwe, waje ku isonga mu gutsinda ikizamini cya leta gisoza amashuri abanza, avuga ko afite inzozi zo kuzaba umuganga ukomeye uvura indwara z’umutima.
Uyu mwana wazanye ibyishimo bidasanzwe mu muryango we ubwo bamaraga kumenya ko ari we wabaye uwa mbere mu gihugu cyose mu bana basoje amashuri abanza, iwabo batuye mu mudugudu wa Ruhina Akagari ka Ruli umurenge wa Shyogwe hafi neza y’ahashyizwe ikibuga cy’indege zitwara amaraso zizwi nka ‘drones’.
Mu kiganiro Mugisha yagiranye na KT Press dukesha iyi nkuru, yavuze ko ubwo yageraga mu mwaka wa Gatandatu mu kigo cya Saint André yigagamo ngo yahise asezeranya ababyeyi be ko agiye gukora ibishoboka byose ku buryo azakora amateka yo kuba uwa mbere mu bizamini bisoza amashuri abanza ku rwego rw’igihugu.
Ababyeyi ba Mugisha nabo bavuze ko bari bizeye ko ibyo yabasezeranyije bishobora kuzaba impamo ngo kuko babonaga ari umwana wigana ishyaka ndetse uhora ashaka kumenya, cyane ko atigeze arenga umwanya wa kabiri kuva yatangira amashuri abanza.
Mugisha avuga ko yatangiye kwitegura kera ari nako akurikiza inama za mwarimu byose ariko akabifatanya no kwiyegereza Imana mu isengesho ibintu avuga ko ariyo ntwaro yamufashije kugera ku ntsinzi.
Ku gicamunsi cyo kuri uyu wa Kabiri tariki ya 9 Mutarama ubwo Mineduc yatangazaga amanita y’abanyeshuri basoje amashuri abanza n’ayisumbuye, nibwo Mugisha yamenye ko inzozi ze zibaye impamo kuko inkuru yasakaye mu gace k’iwabo ko ariwe wahize abandi mu gihugu hose.
N’akanyamuneza kenshi ku maso Mugisha yagize ati “Gusoma cyane, gusubira mu masomo yanjye nibyo byaranze ubuzima bwanjye mu mashuri abanza nsoje. Inama z’abarimu nazo zamfashije kwiga ntekereza gutsinda.Ikindi ntekereza ko cyamfashije ni uko nahoraga nsenga cyane nsaba Imana kumba hafi mu masomo yanjye no kumpa ubwenge.”
Mugisha ni umwana w’imfura mu muryango avukamo w’abana Batatu, abahungu babiri n’umukobwa umwe. Ababyeyi be ni Nsengiyumva Giscard wikorera ku giti cye na Umutesi Providence usanzwe ari umwarimukazi.
Mugisha yavuze ko ahora yifuza kuzakomeza kwiga ndetse akaminuza mu bijyanye n’ubuganga ndetse inzozi ze zikaba ari ukuzaba umuganga ukomeye w’indwara z’umutima kandi akaba yumva azaruhuka abigezeho.
Ati “Inzozi zanjye ni ukuzaba umuganga ukomeye uvura indwara z’umutima. Ntekereza ko umutima ariwo moteri itembereza amaraso mu mu bice bitandukanye by’umubiri,niyo mpamvu ugomba kwitabwaho.”
Mu 2015 abanyeshuri bane muri 12 batsinze neza ku rwego rw’igihugu, ni abigaga ku ishuri rya Saint André, mu gihe mu 2016 umunyeshuri wo muri iki kigo yaje ku mwanya wa kane ku rwego rw’igihugu.
Amanota y’abanyeshuri bakoze ibizamini bya leta bisoza amashuri abanza n’icyiciro rusange (Tronc Commun) mu mwaka ushize, yatangajwe kuri uyu wa Kabiri aho abasoje amashuri abanza batsinze ku kigero cya 86.3% na ho abo mu cyiciro rusange batsinda kuri 89.9%.
Mugisha n’abo mu muryango we bose bishimiye ko yabaye uwa mbere ku rwego rw’igiohugu


text:
URUKUNDO ♥ RW’umukene
.
episode 11………
.
duherukanana mbabwira uko njye na mary twabayeho nyuma yo gusoza amashuri yisumbuye…
.
Reka dukomeze…….
.
Tugisoza s6 twakomeje gukundana tugasurana nkibisanzwe, twarebye nidupanga umushinga w’ubucuruzi bizatubuza kwiga kaminuza… Iby’imishinga twarabiretse ahubwo iwabo bamwemereye million 1 yo gukoresha icyo ashaka, bahita bamuha gukora muri hotel ya papa we … Mbaza ngo chr yari gukora njye nicaye? Ntabwo byari kubaho..
Nanjye papa wa mary yanshakiye akazi muri super market yegereye hotel yo mary yakoragamo
narakoraga nkataha kwa auncle gikondo burimunsi
..
Saa sita mary yanjyanaga muri hotel yabo tugasangira, naninjoro ni uko. Ayonahembwaga yose nayashyiraga kumufuka nkuyemo amatike, ayandi nkayohereza murugo…buri Weekend twatembereraga aho dushatse, iwabo wa mary baduhaga imodoka yo gutemberamo n’umuntu wo kudutwara.
Twagiye kugisenyi kumazi inshuro nyinshi… Kumunsi wa abakundanye, mary yanguriye laptop… Njye mugurira aga kweto keza … Nanjye agafaranga kari gatangiye kuza, twatembereye muri ibirunga, tigacishamo tukajyana iwacu kubasura…
Nari nsigaye nambara neza mfite imyenda myinshi njye na mary twajyaga kugura imyenda isa kandi ijyanye , mary yampinduye umunyamugi menyera kubaho muri ubwo buzima… Nabaye kwa auncle amezi 3 mukwa kane nahise nikodeshereza inzu .. Ndayitegura nshyiramo ibishoboka byose, mary nawe angurira radio idunda y’umuziki… Ghetto yanjye yari iryoshye peee… Nagiye menyana nabandi twakoranaga ntangira kugwiza inshuti.. Weekend inshuti zanjye zajyaga mutubari no mutubyiniro
Zikaza zasinze , mary yari yarambwiyeko yanga , utubari n’utubyiniro, nanjye nabyangiye icyo.
Iyo abandi babaga bagiye kuryoshya mutubari , nanjye nabaga nicaranye na mary wanjye ankirigita , anshima shima mubirenge, ankanda kanda mumugongo, ankorakora mumatwi no mumusatsi, duseka… Twari twarihaye inshingano ko tuzakora ibindi ariko tukarinda ubusugi n’ubumanzi bwacu kugeza tubaye umwe nk’umugabo n’umugore.
Twacishagamo tugashyiramo akaziki akanyigisha kubyina kuko yarabindushaga… Akazi kanjye bansimburaga saa kumi nimwe, nawe yatahaga saa kumi nebyiri akabanza guca aho nabaga azanye utuntu yanguriye uwo munsi twokurya nk’udu pome, amagi, amaronji… Yahitaga amfasha guteka saa moya bikaba nirahiye, nkamuherekeza agatega agataha… Njye nabaga Remera ari naho nkorera we agakora Remera agataha kimironko.
Buri kucyumweru saa mbiri yabaga angezeho nkitunganya tukajyana gusenga…
Twavagayo uwo munsi wose tukirirwana… Agataha ni mugoroba….
.
Ruhukaho dukomeze
♥
♥
♥
♥
.
.
♥
Dukomeze
.
byageze aho nkumva uko twari tubayeho bidahagije
Twamaraga amasaha 6 tutarabonana nkumva meze nk’urwaye.. Hari igihe yabaga ansezeye atashye yagera imbere nkabona aragarutse akavuga ngo kunsiga njye nyine byamunaniye… Twari dusigaye dukina nkuko bisanzwe nkumva umutima urampatira gukora ikibi.
.
Mary: chr nsigaye numva uburyo nagufataga byarahindutse
Njye: gute c chou!
Mary: gukundana ni ukubwizanya ukuri
Njye: sha mbwira chou. Wintera amatsi
Mary: nsigaye ndwana n’umubiri igihe turikumwe
Njye: siwowe gusa usigaye unkurura bidasanzwe
Mary: niyo ndi murugo hari igihe numva ntatekanye nkashaka icyo nabaye nkakibura , nkisanga nagarutse hano iruhande rwawe… Mfite ubwoba ko ababyeyi bazadukekera ibindi
Njye: humura
Mary: ngaho mbwira , twihaye isezerano ko tuzaryamana ari uko twashakanye.. None kwifata bisigaye binanira
Njye: nanjye nukuri bisigaye binanira
Mary: basi tumare nk’iminsi 2 tutabonana wenda uburyo unkurura buzagabanyuka
Njye: yego
Mary: nagirango nkumve, no kumara umunsi ntakubonye birandwaza none iminsi 2? Nibyanshobokera nukuri
Njye: basi twikuremo gutekereza cyane no kuganira kurukundo cyane, tuzajye tuganira ibyakazi gusa
Mary: ahubwo ibyo. Reka tugerageze turebe
.
Twamaze nk’iminsi 3 tuganira ubusa. Uko iminsi ishira kwihangana byarangaga tugashiduka twasomanye.. Mary yakwibuka ibyo twavuze agaturika akarira.
.
Mary: igihe nkiri iruhande rwawe kwikontorora ntibishoboka
Njye: huuum! Nanjye
Mary : ngiye gusara pe umubiri wanze. Ese ubundi topsam, wowe umbona meze gute ? Urukundo nkuha urarubona?
Njye: chr ndarubona icyo kugushimira sinacyibona
Mary: ubuse waretse tugapanga kwibanira ko nubundi ariyo maherezo
Njye: ntabwo badusezeranya wowe ufite imyaka 20, kereka nibura 21
Mary: ububuzima tubayemo ndumva bugiye kunsaza kandi tubanye byagabanyuka kuko umuriro w’urukundo ungurumanamo uranzonze
.
Njye: none se ababyeyi kunyumva ko byagora tutarasoza amashuri,
Mary: mbabarira tuzabibabwire ntabwo turi abana, batwemereye gukundana no kubana ntibabyanga , ngiye guhinduza indangamuntu bampe imyaka 21
, bazadusezeranya tuzabana twiga kaminuza
Njye: chr ndumva ari intambara ikaze , ubwose ababyeyi nibatabyemera?
Mary: none se topsam mubyukuri urashaka ko tubana
Njye: cyane honey!
Mary: none, nibabyanga tuzishyingira tubane kungufu dukoreshe yamafaranga ari kugatabo…
.
Episode 12
Loading…………….


text:
Nyuma y’imyaka ine mu Rwanda hemejwe itegeko riteganya ko umugore ashobora gukuramo inda ku bushake ariko hagashyirwaho n’ibigenderwaho, abagore babiri gusa nibo bamaze kugobokwa n’iri tegeko, mu gihe umunsi ku wundi humvikana ababyaye abana bakabata cyangwa bagakuriramo inda ahantu hatemewe hashobora no kubahitana.
Mu mezi atangira umwaka wa 2012, habaye impaka ndende ku birebana n’umushinga w’itegeko rirebana no gukuramo inda ku mpamvu zimwe na zimwe, ariko biza kurangira impaka zimazwe n’uko iryo tegeko ryaje kwemerwa ndetse rigasinywa na Perezida wa Repubulika y’u Rwanda Paul Kagame.
Ingingo ya 165 y’itegeko kugeza n’ubu rigaragara mu itegeko ngenga rishyiraho igitabo cy’amategeko ahana N° 01/2012/OL ryo kuwa 02/05/2012 cyasohotse mu igazeti ya Leta nº Special yo kuwa 14 Kamena 2012, yemera ko hari impamvu zishobora gutuma umugore yemererwa gukuramo inda ndetse n’umuganga akemera kuyimukuriramo.
Ingingo ya 165 mu gitabo cy’amategeko ahana ibyaha mu Rwanda ivuga ko nta buryozwacyaha ku mugore no ku muganga wakuyemo inda bitewe n’imwe mu mpamvu zirimo kuba umugore yatwaye inda atayishaka kubera gukoreshwa imibonano mpuzabitsina ku ngufu; kuba yarashyingiwe ku ngufu; kuba yatewe inda n’uwo bafitanye isano ya hafi kugera ku gisanira cya kabiri; kuba inda itwiswe ibangamiye cyane ubuzima bw’umwana cyangwa ubw’umubyeyi.
Nyamara iyi ngingo ivuga ko uretse mu gihe inda ibangamiye cyane ubuzima bw’umwana cyangwa ubw’umubyeyi, izindi mpamvu zihabwa agaciro gusa iyo nyir’ugusaba gukurwamo inda yagaragarije muganga icyemezo cy’urukiko rubifitiye ububasha kibyemeza.
Iyi ngingo kandi inavuga ko Urukiko rushyikirijwe ikirego ruhagarika indi mirimo rukagisuzuma kandi rukagifatira umwanzuro mu buryo bwihutirwa.
Nyamara kuva iri tegeko ryakwemezwa, amakuru atangazwa n’ikigo cy’igihugu cy’Ubuzima (RBC), avuga ko abagore babiri gusa ari bo bemerewe gukurirwamo inda, bitewe ahanini n’imbogamizi ababa babishaka bahura nazo, zirimo kuba inda imaze amezi arenze abiri n’igice bitemewe ko yakurwamo kandi ibyemezo by’inkiko bikunda gutinda.
Abaharanira uburenganzira bwa muntu, bavuga ko n’ubwo u Rwanda rwita ku burenganzira bw’abagore, ikijyanye no koroherezwa gukuramo inda zitifuzwa ari imbogamizi kuko bamwe bazikuriramo ahantu zishobora kubahitana cyangwa babyara abana bakabajugunya.


text:
Ubuyobozi bw’iki kigo buvuga ko hirya no hino mu Rwanda bwahasanze aba barwayi bakunze kudahabwa agaciro,bagashyirwa mu kato nyamara ngo kubitaho bidasaba ubuhanga bwinshi.
Dr. Yvonne Kayiteshonga, Umuyobozi w’Ishami rishinzwe indwara zo mu mutwe muri RBC mu kiganiro yahaye itangazamakuru kuri uyu wa 7 Ukwakira 2016, yasabye buri wese kubigiramo uruhare.
Yagize ati “ Ubufasha bw’ibanze ntibusaba kuba umuntu ari umuhanga mu kuvura indwara zo mu mutwe cyangwa ufite amashuri ahanitse cyane muri byo, buri muntu wese ubwo bufasha yabutanga, ntibisaba no kubyiga umunsi wose.”
Nubwo iyo havuzwe ibibazo byo mu mutwe, bamwe bumva ibisazi, ngo ibi birimo uburwayi buri mu byiciro bitandukanye, nk’uko inzobere mu by’ubuzima bwo mu mutwe zibitangaza.
Dr.Jean Damascene Iyamuremye, Umukozi muri RBC mu gashami gashinzwe ubuvuzi bw’indwara zo mu mutwe yagize ati “Uburwayi bwo mu mutwe buri mu byiciro bitandukanye, burimo ubutuma umuntu yiruka ku gasozi ari bwo bamwe bita ‘ibisazi’, hari ubutera kujunjama, ubukora ku mitekerereze y’umuntu, ubutuma ubufite ahindura imyifatire, hakaba n’ubutuma habaho guhindagurika kw’amarangamutima, n’ubutuma umuntu adasinzira”.
Ubuyobozi bw’iki kigo buvuga ko hari indwara zo mu mutwe ziterwa n’ibiza, aho umuntu abona ibimubayeho agahungabana, bikazajya bihora bimugaruka mu bitekerezo.
RBC ivuga ko icyo yishimira ari uko abantu bafite ibibazo byo mu mutwe bagana serivisi z’ubuvuzi barushijeho kwiyongera, ikavuga ko bigaragaza ko abantu bamaze gusobanukirwa ko indwara zo mu mutwe atari amadayimoni nkuko benshi babyitaga mu myaka yashize.
Tariki ya 10 Ukwakira buri mwaka, u Rwanda rwifatanya n’ibindi bihugu kwizihiza umunsi mpuzamahanga wahariwe kwita ku buvuzi bw’indwara zo mu mutwe.
Insanganyamatsiko y’uyu mwaka igira iti "Twite ku buzima bwo mu mutwe dutanga ubutabazi bw’ibanze".


text:
Buri mwaka, mbere gato y’uko umwaka wa liturujiya urangira, Kiliziya yose ihimbaza umunsi mukuru w’Abatagatifu bose, ari bo bakristu bari kumwe n’Imana bakaba badusabira. Duhimbaza iyo « mbaga nyamwinshi y’abantu umuntu adashobora kubarura, yaturutse mu mahanga yose, mu miryango yose, mu bihugu byose no mu ndimi zose ». (Hish 7, 9a).
Buri mutagatifu ukwe abeshwaho no guhora arangamiye ikuzo ry’Imana, akayirebera amaso ku maso mbese akibera mu rukundo rwayo. Bose hamwe ariko baremye umurwa mutagatifu ari wo Yeruzalemu yo mu ijuru : ni ingoma yeguriwe ababayeho bakurikije ingingo z’interahirwe. Ni bo baremye Kiliziya yo mu ijuru. Mu kinyejana cya IX, ni Papa Gerigori wa IV washyize uwo munsi mukuru kuwa 01 Ugushyingo.


text:
Mu buzima busanzwe iyo uhuye n’umuntu kandi akaba aribwo bwa mbere uhuye nawe ni byiza ko umugaragariza imyifatire myiza kabone n’ubwo waba ufite imyifatire iruhije mu gukundwa
Mu buzima busanzwe iyo uhuye n’umuntu kandi akaba aribwo bwa mbere uhuye nawe ni byiza ko umugaragariza imyifatire myiza kabone n’ubwo waba ufite imyifatire iruhije mu gukundwa
Iyo ,mumaze kumenyana
Mumaze kwemeranya ubushuti muba mugomba gukomeza kuganira no kubwizanya ukuri by’umwihariko iyo muri kumwe nk’iyo mwasohokanye cyangwa umwe yasuye undi ningombwa ko muhuza kubyo muri kuganira kuko bishobora kuba byabafasha gutera imbere no kugirana inama zitandukanye.
Ntabwo ari byiza ko umwe yibanda ku ruhande rwe gusa ngo yumve ko icyo avuze aricyo atagomba kuvuguruzwa ahubwo bagomba kujya inama kuri buri kimwe cyose.
Kandi nanone ntabwo gusohokana cyangwa gusurana aba ariwo mwanya wo kwishimisha gusa ahubwo mugomba no kwibuka kuganira kubyo mubona byaba bitagenda neza mu rukundo rwanyu.
Umusore cyangwa inkumi ugiye gushaka inshuti nyanshuti cyangwa umukunzi ntabwo yakabaye areba uburanga buhanitse cyangwa ubutunzi cyangwa se kugendera kubyo abandi bavuga kuko ibyo byose ni ibirebeshwa amaso ya bugufi nyamara tutazi ko ibyo byose bishobora kurangira vuba.
Ahubwo urukundo nyarwo ruba mu mu mutima imbere. Amafaranga n’ubutunzi ni nk’umuyaga, uhuha rimwe mu kanya ukabura.
Basore namwe bakobwa mukundana urukundo nyakuri mutabeshyanya kuko bizabahesha ishema mu bandi, yaba abababona ndetse n’aho muba kdi bizatuma ababubaha.
Ikindi kandi niba mukunda by’ukuri ntimukabihishe kuko iyo umwe aterekana ko akundana n’undi hashobora kuzamo agatotsi ko kuba umwe atizera undi bitewe nuko ashobora kuba yakwibaza impamvu undi atamumurikira inshuti ze cyangwa ngo yemere ko bakundana.
Alphonsine
Ibitekerezo
Nanje Ndakunze Umukobwa Ariko Nyamukobwa Akunzwe Numuganga Yaramuramusavyeko Yomujana Kumwereka Umuryango Umukobwa Arabyanka Ariko Ngyewe Ndaramutumijeko Araza Aharara Kabiri Muhira Noneko Ndamubwiyeko Twebwe Turibakene Nanyene Akavyibonera Ntabwo Azoca Yiyumvira Kumpeba? Kanda hano umusubize
yakwihangana kuko ubu kungu bwambere aruru kundo Kanda hano umusubize
Mungire Inama Nakundanye Numukobwa Ark Agerageza Guhisha Iwabo( Ababyeyi Be) Ko Mukunda. Ese Ubwo Koko Arankunda? Kanda hano umusubize
ndakubwir ga ema uw mukobw aguhish iwab nab agukund Kanda hano umusubize
Muraho uwo mukobwa ashobora kuba atishimira umuryango yavutseno egera inshutize uzibaze . Kanda hano umusubize
Muraho uwo mukobwa ashobora kuba atishimira umuryango yavutseno egera inshutize uzibaze . Kanda hano umusubize
Ndi umusore nkunda umukobwa nawe arankunda arko agira impungenge yuko iwabo ari abakene akumvako ntamukunda arko ngerage Kanda hano umusubize
nifuzakumenyagukunda birenzehamwenishimananumukunziwanje Kanda hano umusubize
namu kunze ntawa duta ndukanya Kanda hano umusubize


text:
Kugeza ubu umubare munini w’abatuye isi ntibahuza na bamwe mu bigisha bo muri iki gihe bikaba akabarore iyo bigeze mu gutura no guturisha aho usanga bamwe bakemanga ,uburyo bikorwamo, Bishop Rugagi nawe akaba yamaze gutera ikirenge mu mubare w’aba bakemangwa.
Abatemeranya n’umubare munini w’isi ku birebana n’uburyo hakwa abantu amaturo babwirwa ko bagiye kubona ibitangaza bamaze kwiyongera no gufata indi ntera aho bamwe badatinya kuvuga ko ivugabutumwa ryo muri iki gihe ari umwenda w’umweru wambariwe ku ruhu rw’umukara,abandi bakabyita ubusambo,abandi bakabyita ubutekamutwe ahanini bishingiye ku ndonke bamwe baba babitegerejemo.
Ibi ni bimwe mu bibazo abantu benshi bagenda batangaza ndetse bibaza mu by’ukuri aho ivugabutumwa ry’iki gihe riganisha, mu masengesho yo kuwa 23 Werurwe 2017 y’iminsi 120 amaze igihe abera mu rusengero rushya rwa Redeemed Gospel Church ruri hafi yo kwa Rubangura mu Mujyi ayobowe na Bishop Rugagi,bamwe bagaragaje ko batemeranya nawe n’ubwo hari n’abadatinya kuvuga ko ariumunyabitangaza w’umukozi w’Imana.
Bishop Rugagi yagize ati “Niba ushaka imodoka ya Range Rover mu mezi atatu shaka ituro urizane umuntu wese wifuza imodoka ya Range Rover “
Abantu banyuranye bakomeje gukemanga uyu Bishop Rugagi,bakabiterwa n’aho agera iyo ari kwigisha akabwira abantu ko kugira ngo Imana igire icyo ibaha bakwiriye kubanza gutanga ituro,urugero ni nk’aho uyu mukirisitu yabwiye Bishop Rugagi ko yifuza imodoka ihenze ya Range Rover mu mezi atatu gusa, undi aramusubiza ati: “Niba ushaka imodoka ya Range Rover mu mezi atatu shaka ituro urizane umuntu wese wifuza imodoka ya Range Rover nazane ituro hanyuma muhe umugisha wa Range Rover, azane gusa ituro”.
Uyu mukirisitu wigeze gutiza Rugagi imodoka yatekereje ku magambo abwiwe ahaguruka bwangu akora mu mufuka w’ipantaro avanamo umufungo w’inoti za bitanu ayaha Bishop Rugagi.
Bishop Rugagi yahise asaba abakirisitu bose kuzana ituro buri wese akavuga icyo yifuza ko uyu muvugabutumwa amusabira Imana maze baza ari igihiriri buri wese agakora ku mufuka agafata inoti akazipfumbatiza Rugagi akanamubwira icyifuzo cye.
Mu bahaye ituro Bishop Rugagi hari abamubwiraga ko bifuza kubaka inzu z’amagorofa, imodoka zihenze z’amoko yose n’ibindi bintu bidapfa kuboneka umuntu atakoze ngo yiyuhe akuya.
Amashusho yafatiwe muri aya masengesho amaze gusakara ku mbuga nkoranyambaga, benshi bamaganye ubu buryo bwo gusaba amaturo bakavuga ko uyu mukozi w’Imana atashakaga kubasabira umugisha ahubwo ko ari uburyo bwo kwishakira amaramuko.
Bamwe mur’abo bamaganiye kure iki gikorwa ni nk’uyu witwa Eric Bee El Mágico ku rubuga rwe rwa facebook aho asanga ibi ari ubusambo bwo kwiba abantu izuba riva,yagize ati:”ngira chance cyane Imana yange ntabwo ari intindi ku buryo yakenera cash zange nah’ubundi nari kuzajya nirirwa ncumura.Ni he muri scriptures wasanga handitse ibyo uvuga? Kweli izuba riva umuntu agakoresha Imana yiba? Hanyuma ngo ntitubivuge? Jesus yarabibonye bacuruza mu nzu y’Imana aravuga ati reka musigeho,ararakara cyane ararwana amena ibintu byose yirukana ubucuruzi mu nzu y’Imana reka reka reka rero.
Naho uyu witwa Edgard NKURUNZIZA ati:”this is just crazy(ibi ni ubusazi) sinzi wagira ngo it’sjust an act! Sha aba bapastors bakora ibintu nkibi bakwiye gufatirwa ingamba peee,ubu ni ubusuma.
Ibi bije nyuma y’uko hari ibivugwa ko uyu Bishop Rugagi yaba akorana n’imbaraga z’umwijima nawe mu kubasubiza yavuze ko niba shitani akiza abarwayi ,agahumura impumyi,ibirema bikagenda yaba arusha Imana imbaraga,akaba ibyo bibaye ari ukuri yakangurira abantu kumusanga,
Yagze ati:” Niba njyewe Rugagi nkoreshwa na satani ubwo bivuga ko shitani irusha Imana iba mu Rwanda imbaraga, kuko niba shitani ikora ibitangaza abantu b’Imana bakagubwa neza, abarwayi bagakira ibimuga bikagenda, abagombaga kubagwa ikabikuraho. Ubwo byaba bisobanura ko iyo shitani ifite imbaraga kurusha Imana […] Ahubwo ari ibyo na bo nabagira inama yo kujya kureba na bo shitani.”
Ibi kandi bije nyuma y’uko uyu mushumba aherutse gushyira ku mugaragaro imodoka ifite ibirango byihariye,avuga ko yayihawe n’Imna (RAD 777 B), Umubare munini w’abakurikirana iby’ivugabutumwa rya Bishop Rugagi ntibemeranya na we gusa hari n’abandi batabarika bamufata nk’umunyabitangaza watumwe n’Imana bashingiye ku byo bagiye bibonera.
Inkuru ya IBYIRINGIRO.